qundao/data-zh-poetry huggingface dataset:
憩東山驛
作者：虞儔
朝代：宋

征車又抵東山驛，屈指前回僅兩旬。
多少路人相借問，不知何事往來頻。
憶南坡芙蓉
作者：虞儔
朝代：宋

宦遊木末搴芙蓉，祇有埋頭簿領叢。
悵望家山天樣遠，萬枝相映落霞紅。
憶友人
作者：虞儔
朝代：宋

紫鸞栖棘乳溪邊，不羨羣飛漫刺天。
一見交情真我輩，更將詩句洗塵緣。
寧唯刮目須三日，恨不從公蚤十年。
只恐秋風趣分袂，尺書儻有鴈能傳。
成均同舍餞別新安使君徐子宜太丞分韻
作者：虞儔
朝代：宋

我昔絃歌乳溪側，嗟哉所割真鷄肋。
斯民疾苦得飽諳，離彼三年能記憶。
丁男箇箇事播殖，紅女家家勤紡織。
可憐卒歲無完褐，縱使豐年有菜色。
夏稅未畢秋稅來，縣家小緩州家逼。
拆東補西恐不免，剜肉醫瘡寧有極。
小儒安敢私其民，上官貽怒幾遭劾。
痛定還思當痛時，至今夢裏猶心惻。
歙爲富州傳自舊，誰以留州事苛刻。
徐侯固是清廟器，撫摩暫遣憑熊軾。
朝廷選用蓋不輕，祖帳衣冠傾上國。
德星往矣勿復道，田里從茲無嘆息。
戲和東坡先生牛尾貍詩韻且效其體
作者：虞儔
朝代：宋

夜寒那得到簾帷，前擁紅爐後翠眉。
未致馬蹄沙水鼈，且嘗牛尾雪天貍。
葅寒石芥愁辛鼻，鮓熟雛鵝怯带脂。
端的爲渠添酒興，紅顔相映玉膚肌。
戲書
作者：虞儔
朝代：宋

去年今日到湖州，救得饑民歲又周。
閲遍炎凉還自笑，坐靡廩餼更何求。
淵明栗里終歸去，太史周南枉滯留。
咄咄大鈞何必問，固知薄命與仇謀。
戲書·其一
作者：虞儔
朝代：宋

淮南豬肉不論錢，下舍應須數擊鮮。
過午食單毋溷我，飯來開口亦欣然。
戲書·其二
作者：虞儔
朝代：宋

軟炊香飯杜陵老，爛煮葵羹玉局仙。
飽喜饑嗔吾未免，何當辟穀去求玄。
戲簡林子長·其一
作者：虞儔
朝代：宋

溪上園亭處處新，想君屢費橐中銀。
鶑窺繡戶煩三請，蝶遶花梢知幾巡。
恨不即時謀載酒，恐因暇日得尋春。
只愁又隔同年面，却欠尊前似主人。
戲簡林子長·其二
作者：虞儔
朝代：宋

崇桃積李巧爭新，紅勝臙脂白勝銀。
車騎每勞鶑命喚，藥欄聊伴蝶遊巡。
何須歌舞留連夜，漫與詩篇慰藉春。
珍重海棠煩問訊，肯教空谷老佳人。
拒霜
作者：虞儔
朝代：宋

纖枝綠葉競成叢，誰障西來落木風。
霞散纏頭千丈綺，春回醉面一番紅。
伶俜欲嫁還羞晚，梳洗隨宜不愛工。
况是秋高花已少，對花莫放酒杯空。
挽主簿楊仲遠詩
作者：虞儔
朝代：宋

居士胸懷壑與丘，琴山懷抱枕清流。
一區宅好真揚子，萬卷書多似鄴侯。
好客亦嘗陪俎豆，諸郎殊不廢箕裘。
人間俯仰成千古，痛念吾鄉馬少游。
挽仙尉黄公詩
作者：虞儔
朝代：宋

平生懷抱欲凌雲，元祐名家蓋有君。
况是生兒勝武子，何須不第歎劉蕡。
傷哉未作河西尉，已矣還空冀北羣。
從此太湖風月夜，一聲漁笛不堪聞。
挽余丞相·其一
作者：虞儔
朝代：宋

淑氣含公鼎，明時預政機。
仲山維補衮，文子不勝衣。
南國恩偏厚，東山志偶違。
一爲天下慟，無以我公歸。
挽余丞相·其二
作者：虞儔
朝代：宋

暑路驅紅旆，天書趣紫泥。
長沙元忌鵩，太歲又逢鷄。
挽鐸春風咽，銘旌夕照低。
冠車紛會葬，桃李自成蹊。
挽俞君任通判詩
作者：虞儔
朝代：宋

鄉評月旦尚依然，旁郡人稱別駕賢。
邂逅宦途同晚歲，游從太學記當年。
誰憐冷落堪爲地，我欲吹噓送上天。
薦墨未乾君已矣，漫憑楚挽慰重泉。
挽吏部石似之·其一
作者：虞儔
朝代：宋

四海聲名桂一枝，流年僅及手中蓍。
康成未免龍蛇厄，翁子寧酬富貴期。
天上玉樓須好記，人間金谷漫遺詩。
宦途落寞知音絕，三撫朱絃只自悲。
挽吏部石似之·其三
作者：虞儔
朝代：宋

期公簪橐侍甘泉，底是上天不假年。
才大難爲當世用，文高猶有後人傳。
魂銷閩檄千山路，淚挽銀河七月天。
會葬誰歟銘郭泰，固應無愧翠珉鎸。
挽吏部石似之·其二
作者：虞儔
朝代：宋

憂國囊封豈是疎，有才無命信何如。
風迴冊府三山遠，星殞郎牆一位虛。
賈誼自傷終太傅，薛收若在必中書。
哀哉埋玉今何地，却返當年處士廬。
挽吳公祥承事詩·其一
作者：虞儔
朝代：宋

故國衣冠後，傳家禮法尊。
擊鮮更下舍，容駟閌高門。
河潤金揮橐，風流酒滿罇。
平生陰德事，五世眼中孫。
挽吳公祥承事詩·其二
作者：虞儔
朝代：宋

昔過高陽里，嘗登通德門。
敢違鄉黨敬，尚想典刑存。
喬木縈心曲，空花浥淚痕。
定應歸凈土，何必賦招魂。
挽奚公彥章承奉詩·其一
作者：虞儔
朝代：宋

上國曾傾蓋，文闈昔盍簪。
科名終在子，章服果何心。
朝露悲蒿里，遺風上竹林。
人琴俱不見，哀挽爲沾襟。
挽奚公彥章承奉詩·其二
作者：虞儔
朝代：宋

已識嵇中散，誰慚王濬沖。
鴻飛嗟目斷，鶴化駭羣空。
懶作金門客，寧爲鐵面翁。
後園花木在，回首又春風。
挽崇憲靖王詩·其一
作者：虞儔
朝代：宋

襲慶安僖八十春，綿綿僊李更蟠根。
王封一品身尤貴，位冠三師德愈尊。
華萼樓邊空墮淚，白蘋洲上重銷魂。
哀榮終始公何憾，節鉞貂蟬萃一門。
挽崇憲靖王詩·其二
作者：虞儔
朝代：宋

詔書催喚衮衣歸，富貴誰知已息機。
北闕恩榮寧久戀，東山雅志肯相違。
傷心水月人安在，回首湖山事亦非。
他日蘇公堤畔路，祇愁老淚不勝揮。
挽承事湯公詩
作者：虞儔
朝代：宋

屋底千金潤，尊前一笑真。
名藍尋入社，家事豈關身。
丈室空天女，凌波悼洛神。
鹿門携手後，還有姓龐人。
挽新安恭榮王詩·其一
作者：虞儔
朝代：宋

安僖折派慶源長，憲靖猗蘭奕葉芳。
可但詞章誇華白，更餘政事說龔黄。
兩宮密侍清閒燕，三事榮分衮繡光。
生死哀榮難得似，宸綸一品贈真王。
挽新安恭榮王詩·其二
作者：虞儔
朝代：宋

弁峯苕水挽將歸，北第南園自一時。
過眼浮名真是夢，回頭樂事總成悲。
荆蘭膝下同黄壤，鴻鴈行中失白眉。
曾是汝陽門下客，凄凉空咏八哀詩。
挽水東吳主簿詩
作者：虞儔
朝代：宋

當年投筆過淮山，油幕談兵故不凡。
老去功名空白髮，向來簿領愧青衫。
龍龕內典超金界，鴻寶遺編付玉函。
况有諸孫振門戶，不須留恨黯松杉。
挽范承事詩
作者：虞儔
朝代：宋

貝葉神怡處，南柯夢覺時。
月評依舊好，露挽不堪悲。
分米誰懷惠，兼金肯拾遺。
紺蓮華發後，見佛想舒眉。
挽都運徽猷陳君詩·其一
作者：虞儔
朝代：宋

煮海攄忠論，潢池讋武威。
分符留惠愛，持節借光輝。
閥閲伊誰似，功名與願違。
未前宣室問，遽作九原歸。
挽都運徽猷陳君詩·其二
作者：虞儔
朝代：宋

玉節稽嚴召，琳宮暫列僊。
月華方喜見，薤露忽悲纏。
回首長安日，傷心蜀道天。
初無封禪議，遺藁總堪傳。
揚州司理章公挽詩
作者：虞儔
朝代：宋

宦遊曾記舊桐川，泮水淒涼愧鄭虔。
怪得儒流有師法，知從鄉老得心傳。
未酬龍伯連鼇手，遽作維揚跨鶴仙。
太息孔門空用賦，不教一柱果擎天。
據案偶得數語錄呈簿尉
作者：虞儔
朝代：宋

昔年官冷欲無氈，製錦如今又不然。
老去幾遭官長駡，書來却有故人憐。
敢期翠羽還池上，漸喜黄衣減目前。
欲學催科無奈拙，直須天假一豐年。
收漢老弟近書知十全遂勿藥之喜慰可知也但未卜來期詩以見意
作者：虞儔
朝代：宋

一日思君一度年，家山好在落霞邊。
飛鴻日去情何限，黄耳書來病已痊。
欹枕池塘春草夢，閉門風雨落梅天。
南坡政恐春留住，過我何時果著鞭。
政在簿書叢中王簿示二詩推案漫述數語
作者：虞儔
朝代：宋

文書堆案汗如洗，鴈鶩滿庭聲甚喧。
縱有可人來眼底，了無佳思到吟邊。
翠眉對我何曾展，白眼逢渠不受憐。
上策從來三十六，就中除有一歸田。
故奚公學長挽詩
作者：虞儔
朝代：宋

詩酒平生興，人琴畢竟空。
儒冠成晚歲，尺牘到諸公。
忽嘆羣無鶴，誰留目送鴻。
竹林家世事，清節見君同。
故安國夫人挽詩·其一
作者：虞儔
朝代：宋

雅趣工書畫，高懷陋鼎鐘。
家聲推兩大，壼範見三從。
賢得魯侯配，榮開安國封。
平生耽靜勝，宸翰煥鸞龍。
故安國夫人挽詩·其二
作者：虞儔
朝代：宋

閥閲聯蟬冕，臺郎有鳳毛。
美形彤管舊，節視柏舟高。
南澗夫人藻，西池阿母桃。
哀榮生死是，詔墨看重褒。
數日官兵來揀軍轎直拘還殆盡一出不可欲往見鮑倅湯倅如隔千里因以四絕敘情·其一
作者：虞儔
朝代：宋

官揀羸兵教控弦，出門寸步即拘纏。
蚤知行路難如此，遊宦當初不著鞭。
數日官兵來揀軍轎直拘還殆盡一出不可欲往見鮑倅湯倅如隔千里因以四絕敘情·其三
作者：虞儔
朝代：宋

在陳晚矣嘆歸歟，似覺年來氣味疎。
有飯不嫌長脫粟，無車那說更求魚。
數日官兵來揀軍轎直拘還殆盡一出不可欲往見鮑倅湯倅如隔千里因以四絕敘情·其二
作者：虞儔
朝代：宋

天寒東郭猶穿履，路澀西家不借馿。
近日外間風色惡，不如閉戶且觀書。
數日官兵來揀軍轎直拘還殆盡一出不可欲往見鮑倅湯倅如隔千里因以四絕敘情·其四
作者：虞儔
朝代：宋

不惜頑軀走路塵，祇愁徒步長官嗔。
何時竹杖芒鞋去，還我江山自在身。
數詩煎迫太甚再爲花下一轉語
作者：虞儔
朝代：宋

蝶自無心懶，花應有意開。
含香特珍寵，顧影尚低回。
畢竟風流在，從渠火急催。
浮華不相待，莊重政徘徊。
文籍遭水
作者：虞儔
朝代：宋

巍冠廣厦誦虞唐，冷笑諸儒屋壁藏。
卷軸隨車雖土苴，末流清潤尚隄防。
新晴
作者：虞儔
朝代：宋

凹沼幾平岸，晴雲故出溪。
已添新綠潤，尚有暗芳栖。
風雨將春去，樽罍欠日携。
歸田吾未果，愧爾杜鵑啼。
新糊小室明簾戲書
作者：虞儔
朝代：宋

先生丈室浄無塵，白紙糊簾莫笑貧。
夜靜風嚴褰不動，朝來雪積欲爭新。
圍爐只用深藏火，隠几還應煖似春。
紙帳一床餘紙被，不妨更作獨眠人。
新闢東軒夜間月色滿床可愛簡耘老弟
作者：虞儔
朝代：宋

偃息飛簷下，開軒適向東。
滿床今夜月，只欠與君同。
旅懷上石似之郎中·其一
作者：虞儔
朝代：宋

妄意彈冠不作疎，向來曾是曳長裾。
倚門慈母須微祿，當路羣公亦薦書。
杜曲詩成還蹭蹬，河東賦在有吹噓。
上林不敢棲高樹，斗水何妨置腐魚。
旅懷上石似之郎中·其三
作者：虞儔
朝代：宋

暮鵲投林意自深，向來一諾抵千金。
面看逆旆有歸色，足望窮途無好音。
歲晚更憐霜點鬢，夜寒除是月知心。
政應老死何須惜，或有遺書備訪尋。
旅懷上石似之郎中·其二
作者：虞儔
朝代：宋

騷人先自不禁秋，風雨相將作許愁。
尚有壯懷因酒到，苦無佳思慕詩休。
故鄉音信新來鴈，盡日笙歌誰氏樓。
滿目黄花笑憔悴，未應回首沒江鷗。
日來歡意頓減幸秋雨既足中秋定晴預約南坡小集觀月且屬耘老弟董其事
作者：虞儔
朝代：宋

酒熟床頭已聖清，吟詩窗下莫悲鳴。
故人明月從來共，今歲中秋定好晴。
雨脚已隨荷蓋盡，風頭還逐桂花生。
試謀一笑君須會，誰道尊前笑不成。
早上過溪報謁林子長承約客回途作·其一
作者：虞儔
朝代：宋

臭味還吾輩，炎凉笑若曹。
相逢傾蓋舊，可但泛舟勞。
夜雨湖山好，西風鼓角豪。
主人寧避客，祇覺杜門高。
早上過溪報謁林子長承約客回途作·其三
作者：虞儔
朝代：宋

伏日當休沐，頑軀困坐曹。
驟然秋雨至，一洗夏畦勞。
懷祖何須怒，劉伶亦未豪。
北窗陶靖節，千載只渠高。
早上過溪報謁林子長承約客回途作·其二
作者：虞儔
朝代：宋

畫諾何如瑨，歌呼敢效曹。
一饑才免死，千慮亦忘勞。
酒裏愁先醉，吟邊句未豪。
菟裘吾欲老，不是故爲高。
春大閲呈郡僚
作者：虞儔
朝代：宋

青油談笑坐生風，便覺湖山氣象雄。
霽色喜浮旌旆上，歡聲爭入鼓鼙中。
中軍合用詩書帥，上馬空慙矍鑠翁。
橫槊賦詩君等事，何妨寓目此時同。
春大閲望郡圃齊雲樓悼亡
作者：虞儔
朝代：宋

官事誰能了，浮生迹易陳。
齊雲連綠蔭，和淚送青春。
緩带空凝月，憑欄不見人。
只應曾到處，愁極倍精神。
春大閲望郡圃齊雲樓悼亡
作者：虞儔
朝代：宋

簾捲齊雲春暮天，綠陰都放淚痕邊。
去年此日憑欄處，不見驂鸞駕鶴仙。
春日書懷
作者：虞儔
朝代：宋

吳興太守也堪憐，十日齋厨九不烟。
索漠清懷寒食夜，顛狂風雨落花天。
流鶑百囀還求友，化鶴重來不是僊。
待得麥秋民足食，君恩萬一許歸田。
春晚漢老弟不來有懷南坡
作者：虞儔
朝代：宋

如麻密雨不收脚，妬花惡風常打頭。
那無一日好天氣，只有千山供客愁。
垂楊未繫金嬝娜，隔葉倦聽黄栗留。
南坡是處堪欣賞，把酒還曾酹我不。
春晴·其一
作者：虞儔
朝代：宋

萬里陰雲一戰收，怪生和氣襲兼裘。
崑山龍過初銜燭，暘谷烏飛不傍舟。
曝背爬搔疑挾纊，凍軀傴僂快伸鈎。
老農扶杖閒相過，一味豐年說不休。
春晴·其二
作者：虞儔
朝代：宋

結習已空摩詰袂，苦寒聊解拾遺裘。
梅花已負先驅弩，竹葉隨牽下瀨舟。
門外有誰驚剝啄，林間何處叫鈎輈。
詩人莫費雕肝腎，付與晴窗茗椀休。
春暮
作者：虞儔
朝代：宋

紅紫摧殘春又歸，獨憐楊柳綠依依。
無端亂絮因風起，漠漠晴天有雪飛。
春蠶行
作者：虞儔
朝代：宋

今年桑葉賤如土，吳蠶戢戢多於魯。
葉底時聞健食聲，樹頭颯颯初來雨。
辛勤出火倏三眠，準擬收功千萬縷。
縣官何忍爲繭絲，女紅切勿事纂組。
愚儒請遺天下衣，各使蒼生有環堵。
天寒歲暮田舍翁，白髮霜風吹兩股。
昨夜雨又作方此祈禱輒得數語述懷
作者：虞儔
朝代：宋

淫雨天公不肯晴，區區香火屢哀鳴。
兩年苦潦民何罪，千里分憂責匪輕。
已幸早禾方露積，正憐秋稼與雲平。
蓱號莫敗西成好，捩手從來易覆羹。
昨日於竹堂後開一逕通南坡甚近從此便於往還遂成日涉之趣矣
作者：虞儔
朝代：宋

先生一室如懸罄，彈鋏浩歌誰復聽。
籃輿每出欠僕夫，蹇馿試跨愁泥濘。
南坡日涉恐負渠，寸步躋攀如折脛。
偶向田頭問小溪，何妨竹裏通幽徑。
杖藜從此便還往，出趁晨光歸及暝。
更遣蒼頭佩一壺，醉中却愛風吹醒。
昨晚目錄之句蓋聊以爲戲耳何分惠之甚速耶得非乞諸其鄰乎
作者：虞儔
朝代：宋

纍纍火齊忽堆盤，水裏硫黄得飫餐。
憶得舊時風味在，故人唯有一任安。
是夜三鼓後睡起月色滿庭
作者：虞儔
朝代：宋

幽人睡起已三更，始信今宵不浪晴。
天宇元來如許浄，月華別是一般明。
風前鴈斷應無信，露下蛩吟豈不平。
無頼姮娥肯留照，疾驅蟾魄度前榮。
晚花
作者：虞儔
朝代：宋

花開春已去，春在此中藏。
可恨芳菲晚，翻令氣味長。
繁陰供翠幄，輕暑絢紅粧。
莫起後時嘆，時來未遽央。
暇日邀王天任諸公遊南坡天任有詩因次韻·其一
作者：虞儔
朝代：宋

梅黄收宿雨，山綠呈層巔。
高軒蔭修竹，朱檻俯流泉。
雅致軼天外，俗物無眼前。
笑人聲利場，蛾眉競爭妍。
半生政坐拙，州縣空迴旋。
自視甘寂寞，何心慕華鮮。
南坡吾菟裘，杖履有厚緣。
暇日領佳客，頗辦沽酒錢。
愧無絲與竹，後堂欠彭宣。
何以侑談笑，頼有茲山川。
送鴻煩遠目，落鴈驚虛弦。
門徑迴俗駕，山澤非臞仙。
劇談交玉麈，醉吟飛彩牋。
榴花媚紅皺，李實薦翠圓。
相忘恣諧謔，小謹畧跽拳。
茲遊無可紀，須君賦長篇。
暇日邀王天任諸公遊南坡天任有詩因次韻·其三
作者：虞儔
朝代：宋

雨驟頻垂脚，山高故隠巔。
南坡疑斷路，平地怪流泉。
猿鶴誰爲伴，鳬鴻亦墮前。
梅黄雖借潤，榴火漫呈妍。
人世隙駒過，天形磨蟻旋。
雲容愁暮合，霞彩望朝鮮。
已負杖藜約，宜修香火緣。
江山如得助，風月敢論錢。
今日苦不樂，此情誰與宣。
高歌懷杜曲，晚賦擬樊川。
屋破時懸溜，弓驚不受弦。
好邀沽酒伴，却羨泛舟仙。
竹色杯中綠，花光筆下牋。
左持還有蟹，右畫更成圓。
自笑牛刀割，難安鷄肋拳。
補天非我事，聊爾繼新篇。
暇日邀王天任諸公遊南坡天任有詩因次韻·其二
作者：虞儔
朝代：宋

我詩苦艱澁，蹇步太行巔。
筆乾硯欲裂，何地覓湧泉。
巧匠愧傍觀，袖手不能前。
敝帚徒自珍，捧心豈成妍。
辟舍不獲命，屬鞬試周旋。
君詩巧層出，浥露晨花鮮。
前輩借波瀾，後生敢並緣。
平生程不識，毀不直一錢。
五色爛摩尼，八音和相宣。
挹袂庾開府，拍肩楊盈川。
每發必中的，矢脫無空弦。
我蓋三復之，飄飄意欲仙。
此計太冷淡，浪費五彩牋。
不如醉紅裙，且聽歌喉圓。
况當荷傾蓋，莫待栗過拳。
徐看騎鯨伯，一斗揮百篇。
暇日邀王天任諸公遊南坡天任有詩因次韻·其四
作者：虞儔
朝代：宋

君家有西園，望我南山巔。
觴詠繼曲水，花石希平泉。
長溝流砌下，遠岫列楹前。
春風一披拂，百卉爲渠妍。
迨茲夏日永，杖履宜盤旋。
梅黄已過雨，清潤霽景鮮。
主人雖好事，欲往無由緣。
似聞三徑深，日夜長苔錢。
行當載酒過，高情與君宣。
飛鴻渺天末，浴鷺來平川。
良辰恐易失，勿待月下弦。
前者坐中看，俱是桂堂仙。
酒豪倒金壺，詩健輕華牋。
琴弄朱弦古，碁枰寒玉圓。
君才尤中的，霜鶻無空拳。
諄復記幽會，舂容看大篇。
曉晴
作者：虞儔
朝代：宋

屋角勃姑時自喚，籬根絡緯競先鳴。
刈禾政想頳肩重，揚粃那愁瞇目輕。
考滿我應書下下，賑荒人謂策平平。
回思舊歲民情惡，不但中山有啜羹。
書懷·其一
作者：虞儔
朝代：宋

丘山何必萬牛回，櫟杜從來貴不才。
無事飲多惟日醉，有聲畫好亦天開。
欲謀松菊園三徑，翻訝文章水一杯。
未免無衣憂卒歲，籬根慚愧候蟲催。
書懷·其二
作者：虞儔
朝代：宋

宦路侵尋已倦遊，功名何敢望前修。
謬紆州組三宜去，回視儒冠一忍羞。
疇昔嘗窺循吏傳，只今誰是富民侯。
夜來好雨催歸棹，春水茫茫漲鴨頭。
曾守譙樓既成邀賓從同登議闢雙門以復舊觀從士子請也·其一
作者：虞儔
朝代：宋

樓下遺蹤宛可尋，尚須賓從一來臨。
三峯嵂崒渾依舊，雙闕岧嶢復見今。
麻麥向來迷綠野，簪纓久矣負儒林。
使君不惜褰帷問，慰我邦人望望心。
曾守譙樓既成邀賓從同登議闢雙門以復舊觀從士子請也·其二
作者：虞儔
朝代：宋

傑閣危欄不許尋，境環千里望中臨。
古桃風物寧非舊，甲子規模廼到今。
堪笑折腰趨府事，何如長嘯入山林。
故園猿鶴休驚怨，出岫孤雲豈有心。
有懷南坡蓋雪阻旬日不到
作者：虞儔
朝代：宋

催年節物太頻頻，不涉南坡又一旬。
蒼檜風前應强項，玉梅雪裏想精神。
後車同載有名酒，折簡欲呼無可人。
說似阿連須早計，鶑花休擬負青春。
有懷廣文俞同年·其一
作者：虞儔
朝代：宋

宦遊霜宿與風餐，環郭青山豈曰盤。
餘暇每思親丈席，新凉政喜入中單。
交情老去才方見，世事年來亦飽看。
顔色想君如李白，却疑明月滿重欒。
有懷廣文俞同年·其三
作者：虞儔
朝代：宋

祝君努力且加餐，世路羊腸政屈盤。
烹鯉何由問消息，割鷄政自困平單。
書生說食真成癖，俗子疑人莫與看。
搜攪枯腸有文字，玉州猶愛月團欒。
有懷廣文俞同年·其二
作者：虞儔
朝代：宋

客來愧乏牛心炙，茶罷空堆馬乳盤。
縱有詩篇慚和寡，了無心印可傳單。
平生黄卷能忘味，晚歲青山未厭看。
歸去吾廬吾亦愛，更須華屋羨雕欒。
有懷廣文俞同年·其四
作者：虞儔
朝代：宋

萬山深處祇空餐，報贈慚無雙玉盤。
日晏僅餘晨粥半，夜凉更覺夏衾單。
憐渠許國丹心在，付與窮途白眼看。
它日鷄豚燕同社，不煩父老見思欒。
有懷漢老弟·其一
作者：虞儔
朝代：宋

先自無聊懶出門，南坡一到一思君。
松筠俱是栽培力，亭榭無非卜築勤。
本約暮年栖息共，豈期中道死生分。
風前試數當時鴈，一鴈今歸何處雲。
有懷漢老弟·其三
作者：虞儔
朝代：宋

村童先遣掃柴門，檢校園芳待置尊。
叢菊稍斑漙露點，芙蓉已带著霜痕。
詩篇縱好成孤諷，心事憑誰與共論。
已是西風悲落木，那堪幽獨更銷魂。
有懷漢老弟·其二
作者：虞儔
朝代：宋

缺落槿籬須補綴，稀疎菜甲欠鋤耘。
芙蓉泣露坡頭見，桂子飄香月下聞。
策杖却愁成獨往，舉杯誰與醉濃芬。
歡悰莫訝年來減，觸目無非是憶君。
木犀初開悉離披於雨今再著花特盛因折送常丞代簡以詩兼簡孫尉
作者：虞儔
朝代：宋

萬壑千巖秋欲闌，金商點綴破天慳。
未須狂雨相將去，且索西風一笑還。
香列酴醾薝萄右，清宜茅舍竹籬間。
聞君畫柳爲眉嫵，可復扶花上髻鬟。
木犀晚來盛開寄吳守
作者：虞儔
朝代：宋

繚枝偃蹇傍巖隈，密葉稜層不露才。
一色渾疑新釀熟，十分端爲好詩開。
佳人宜與簪雲髻，上客須邀釂玉杯。
只恐王孫歸未得，小山招隠故應催。
木犀花開折贈縣宰代簡
作者：虞儔
朝代：宋

緗黄襞積間琉璃，病眼看花喜欲迷。
半樹斕斑藏霧豹，一秋清絕辟塵犀。
誰分仙種來蟾窟，知有生香洗麝臍。
天女維摩應大笑，一枝扶上髻鬟低。
本縣折納州粳零殘蓋從民便又且可以趣應州府期限張倅反以爲罪
作者：虞儔
朝代：宋

平生學道未純全，游宦何須苦著鞭。
作縣又將書下考，離鄉今已跨三年。
性多忤物無非罪，命與仇謀孰使然。
撫字催科俱大謬，不如投檄早歸田。
朱天永示僕二詩蓋有激而云者因用其韻以廣之·其一
作者：虞儔
朝代：宋

是非得喪一毫輕，蠻觸何勞角上爭。
未可輕量天下士，渠知不是彀中英。
平生我亦輕餘子，到處君安得此名。
勿對秋花歎憔悴，春風回首又欣榮。
朱天永示僕二詩蓋有激而云者因用其韻以廣之·其二
作者：虞儔
朝代：宋

彈鋏悲歌莫浪嗟，筆耕心織是生涯。
區區子豈癡摹虎，事事吾猶錯畫蛇。
不分縮頭幾類鼈，苦嫌怒目幾遭蛙。
憑君試讀山君傳，鶴豈能言爲嫉邪。
李參政挽詩·其一
作者：虞儔
朝代：宋

望重三朝舊，年過八秩希。
股肱康帝室，羽翼傅儲闈。
北闕恩雖厚，東山願豈違。
蒼生猶有恨，不見衮衣歸。
李參政挽詩·其三
作者：虞儔
朝代：宋

末路懷前輩，分符記舊臨。
吳興慚薤本，寶婺仰棠陰。
驥子嘗傾蓋，龍門亦整襟。
無繇陪執紼，楚挽寄哀音。
李參政挽詩·其二
作者：虞儔
朝代：宋

廊廟推良弼，屏藩紀吏師。
三孤崇恤典，公座有佳兒。
風節蕭長倩，詩篇杜拾遺。
倏騎箕尾去，名共列星垂。
杜門絕俸呈陳倅
作者：虞儔
朝代：宋

家食年來嘆不充，支離受粟信無功。
白頭慈母須微祿，青眼何人到寓公。
未辦殺鷄留郭泰，更能給俸助盧仝。
半生畫餠真堪笑，已戒奴星好送窮。
枕上偶得數語呈林子長
作者：虞儔
朝代：宋

碧梧翠竹日相高，懷想家山魂夢勞。
鐘鼎故知非我事，箕裘猶可冀兒曹。
眼中誰是真犀角，池上君今有鳳毛。
直探牛心屠獪耳，能安貧賤乃英豪。
枕上再賦
作者：虞儔
朝代：宋

折桂東堂又一回，秋花此外祇凡才。
千巖萬壑幽深處，玉露金風爛漫開。
有客揮犀紛入坐，幾時清燕小持盃。
作詩且與留花住，青女繁霜未要催。
枕畔木犀
作者：虞儔
朝代：宋

屏裏一斑窺豹管，釵頭千粟綴鵝黄。
角巾墮曉花同夢，月帳含秋影亦香。
林子中知府挽詩·其一
作者：虞儔
朝代：宋

彩棒初行志，華途蚤策勳。
旋聞鳬舄召，徑有虎符分。
嘆息誰爲黨，推求誤到君。
天公還憒憒，玉石竟俱焚。
林子中知府挽詩·其二
作者：虞儔
朝代：宋

疇昔因難弟，夤緣幸識君。
宦途俱別日，苕水再披雲。
勞苦驚多病，悲凉惜離羣。
斗金峯下路，鐸挽不堪聞。
林子長惠芡實走筆爲謝
作者：虞儔
朝代：宋

珠璣璀璨忽堆盤，浴罷追凉得飽餐。
不似來禽空有帖，直須同竹問平安。
林子長見示悼鶴之詩若不能釋然者因次韻以廣其意且於鶴不能無責焉耳
作者：虞儔
朝代：宋

君家青田姿，見之毛骨寒。
方當秋露警，遽迫夏景殘。
年來縱飲啄，意外失防閑。
誰歟不具眼，斃之于汝安。
竹林有餘蔭，荷塘豈不寬。
正坐出門誤，寧虞行路難。
因思出處理，士君子惟艱。
方其窮居時，孤進無還丹。
山林欲長往，鐘鼎夫豈慳。
一朝隴書至，倏若登天翰。
肉食無遠謀，伐檀譏素餐。
失身墜戮辱，無乃佞與姦。
逐兔牽黄犬，東門那得還。
竟死咸陽市，慟哭何辛酸。
丹塗布衣願，恨不蒯與菅。
富貴履危機，悵望扶摇摶。
世事亦墮甑，天理真循環。
向來京口銘，俯仰成悲歡。
世無薛公筆，想像付永歎。
林子長見訪泊舟姑蘇臺下有詩因次其韻
作者：虞儔
朝代：宋

懷人玉樹向風前，明月中秋動隔年。
勝處盃中忘爾汝，幾回紙上落雲烟。
已能命駕來吳苑，未許回舟指霅川。
顧我從來無此客，漁蓑那得戀江邊。
林子長錄舊詩來覓酒因送似之
作者：虞儔
朝代：宋

酒者忘憂物，難教與願違。
未能聊爾耳，時復一中之。
全醉無乘墜，偏醒有是非。
兵厨那可戀，州紱屢交馳。
莫訝臺無餽，相逢蓋有時。
留髠從昔慣，舍蓋有誰知。
短棹能來往，經年慰別離。
何嘗有此客，了事笑癡兒。
林正甫察院出示送劉德修都運殿院詩并德修和章人事好乖置之勿復道也第一見傾蓋如平昔而萬里遠別又不能一面得非皆有不偶然者存乎勉强繼韻一寫胸中磊塊而結戀之懷又有詩所不能盡者·其一
作者：虞儔
朝代：宋

吾道艱難孰使然，憂來真欲問諸天。
方看驄馬避桓典，遽爲蝦蟆賦玉川。
去國身輕寧絜絜，愛君意在故卷卷。
瞿塘灧澦風波惡，百丈孤騫上瀨船。
林正甫察院出示送劉德修都運殿院詩并德修和章人事好乖置之勿復道也第一見傾蓋如平昔而萬里遠別又不能一面得非皆有不偶然者存乎勉强繼韻一寫胸中磊塊而結戀之懷又有詩所不能盡者·其二
作者：虞儔
朝代：宋

彈劾生風筆有神，天教末路得相親。
從來名下無虛士，今見朝端第一人。
銷印不知誰發難，投珠那得謂無因。
何妨弭節潼江上，我亦歸歟伴隠淪。
林正甫寺簿舉似所和判院徐同年詠所居詩且俾同賦
作者：虞儔
朝代：宋

二妙詩情僕命騷，戲驅萬象入甄陶。
三休亭上頻回首，八節灘中穩著篙。
巢幕祇應憐乳燕，戴山誰復笑靈鼇。
也知廊廟須公等，寧羨華堂數仞高。
林正甫與子中春並命爲御史正甫按刑浙東道別去兼旬而予銜命按視宮陵經越上獲一再款語臨行有詩因次其韻·其一
作者：虞儔
朝代：宋

烏臺當日選名流，僉謂君才與我優。
公議略伸君便去，上恩未報我寧留。
自憐秦緩難爲疾，豈意良霄尚有蕕。
况是親年當喜懼，欲將歸計問扁舟。
林正甫與子中春並命爲御史正甫按刑浙東道別去兼旬而予銜命按視宮陵經越上獲一再款語臨行有詩因次其韻·其二
作者：虞儔
朝代：宋

銜命宮陵偶一回，山陰道上得徘徊。
溟鵬好在思摶擊，乘鴈何嘗計去來。
萬壑千巖况秋色，明珠白璧更塵埃。
相逢未穩還爲別，一段詩愁費剪裁。
林正甫舉似所和雙丫巖詩且索同賦
作者：虞儔
朝代：宋

君不見羅敷採桑城南路，不肯輕爲使君婦。
又不見銀釵垂頸負薪歸，四十未嫁夔州女。
雙丫何自老山中，當年豈羨西鄰富。
花前啼鳥春不知，水裏姮娥夜相顧。
寧爲山頭望夫石，儻有飛鴻傳尺素。
莫學巫山十二峯，爲雲爲雨朝還暮。
老奴玉鏡誰自料，阿嬌金屋知何所。
明珠節婦浪悲吟，羅襪洛神空有賦，蛾眉入宮須見妬。
柿熟園夫不採可嘉
作者：虞儔
朝代：宋

飛鳴爭啄赬虬卵，木杪斜陽幾點鴉。
紅葉堪書收拾取，不妨分付鄭虔家。
楊仲才挽詩·其一
作者：虞儔
朝代：宋

孝友懷宗族，謙恭接里閭。
克家千樹橘，教子萬籤書。
釀酒偏延客，能詩亦起予。
天胡中不壽，埋玉恨何如。
楊仲才挽詩·其二
作者：虞儔
朝代：宋

別意經時序，音書缺置郵。
子來方問疾，傲吏已移舟。
華屋生存處，佳城身後謀。
望風懷執紼，老淚爲君流。
楊伯賢挽詩
作者：虞儔
朝代：宋

月記鄉評好，年推輩行尊。
巨山曾入夢，楚些莫招魂。
太息馳駒隙，渾疑隠鹿門。
他時耆舊傳，知有姓名存。
槿花·其一
作者：虞儔
朝代：宋

西殿凉風合斷魂，玉奴終不負東昏。
縱然榮落纔朝暮，也是曾承雨露恩。
槿花·其三
作者：虞儔
朝代：宋

光陰占取入秋來，料想西風費剪裁。
朝暮相催君莫問，一邊零落一邊開。
槿花·其二
作者：虞儔
朝代：宋

翠袖紅裳細錦袍，紛紛兒女鬭妖嬈。
千枝萬朵遮人眼，誰覺榮枯在一朝。
槿花·其四
作者：虞儔
朝代：宋

草中漫說千年潤，花裏休誇百日紅。
畢竟有生俱有盡，大椿朝菌得無同。
次張安國舍人讀王侍郎詩有懷其人韻
作者：虞儔
朝代：宋

蓋世聲名紫府仙，平生襟袖著山川。
一麾管領秋江月，千首憑陵杜曲天。
疇昔風雲餘感慨，歸來文字带芳鮮。
和韓何限驚人句，應有門人李漢編。
次日出山又雨
作者：虞儔
朝代：宋

一夜龍池霹靂飛，萬山連雨出重圍。
莫愁隨步衝泥滑，且得餘凉送我歸。
次早再出
作者：虞儔
朝代：宋

晨起候鷄鳴，我車催發軔。
列炬犯星微，衣襟蒙霧潤。
將迎恐後期，奔走追前進。
拭面愧緇塵，墊巾憐雪鬢。
吾年已如此，世態何當徇。
曷不歸去來，榮枯才一瞬。
次林正甫韻
作者：虞儔
朝代：宋

湖山夢想阻登臨，柳色門前綠未深。
老去青衫誰著眼，向來白戰尚寒心。
澆愁可欠杯中物，遣興聊爲洛下吟。
倒指啟關春已暮，直須修禊繼山陰。
次韻古梅
作者：虞儔
朝代：宋

怪底昌園一種梅，老枝强項獨遲開。
伶俜鶴膝翻嫌瘦，皴皵龍鱗不受摧。
羞把冰肌混桃李，故將粉面映莓苔。
廣平鐵石心猶在，寧有詩情似玉臺。
次韻曾使君和刪定鮑倅喜譙樓雙門復舊觀之作
作者：虞儔
朝代：宋

公家文字足搜尋，間覽容陪夏日臨。
句裏江山元自舊，筆端造化速宜今。
朱扉對啟雄潭府，秀氣平分入泮林。
青佩龍門行在望，躍鞭莫負使君心。
次韻漢老弟假山
作者：虞儔
朝代：宋

庭空吏散無公事，一枕清風供午睡。
列仙之陬渺何許，化蝶翩翩可坐致。
夢中意行不識路，神前那有車乘墜。
立壁延緣蘿蔓綠，滑徑行視莓苔翠。
南遊忽到九疑峯，竹痕斑斑湘娥淚。
簫韶聲斷蒼梧雲，石上虛餘千古意。
回鑣斜經少昊墟，閬風縣圃窮幽邃。
崑崙銅柱高隠天，河流九曲東南被。
高掌遠蹠得我驚，二華巨靈留贔屭。
三丘却轉問勾芒，首冠連鼇誰所置。
蓬萊浪自弱水隔，俛仰之間興已寄。
傳聞有棗大如瓜，一笑安期方指示。
惡風驟起吹船回，未悟此身在平地。
鼕鼕衙鼓忽驚覺，起來恰見羣兒戲。
疊石亭前作假山，列嶂層峯生詭異。
有如中怒互拏攫，或似畫眉相嫵媚。
神獒獅子豈其朋，伏虎卧駝非若類。
珠屏九摺地不惜，西柱一峯天所棄。
眼中乍見已堪賞，夢裏曾遊俱可誌。
連筒灌水瀑泉飛，薄岸臨坻盤石巋。
瓦盤拳石養菖蒲，小有仇池今見二。
乃知仙境只人間，跬步不移千里至。
向來封國在槐枝，我今此夢真相似。
要知萬事孰非夢，何物世間能久嗜。
有人夜半欲移舟，讀我此詩寧不愧。
次韻漢老弟對月滿飲
作者：虞儔
朝代：宋

鶴髮金桃母，蛾眉萼綠華。
月圓香度桂，飲罷燭生花。
何惜尊空酒，能令春滿家。
更邀重九菊，醉裏墮烏紗。
歐公詩有云俸優食飽力不用官閒日永睡莫興因廣之
作者：虞儔
朝代：宋

日長官事少，食飽俸錢優。
宴坐香凝篆，欲眠書枕頭。
莫知斯我貴，此外更何求。
畢竟歸田是，他鄉莫久留。
正卿不見累日聞十二日與鄭丈舍人遊何山書此爲寄
作者：虞儔
朝代：宋

剩欲從公朝暮閒，一溪留我未容還。
極思談笑三秋隔，相望林泉數里間。
詩絕一時同鄭老，書堂終日憩何山。
報來定有吳門信，快矣黄嘉明月灣。
正月二日大雪
作者：虞儔
朝代：宋

東風欲動管灰飛，剪綵工夫莫恨遲。
殘臘竟呈三白瑞，新春元與六花期。
羊羔酒好浮瓊液，牛尾狸堪削玉肌。
欲就江梅賒一笑，前村容有未開枝。
歲除
作者：虞儔
朝代：宋

除日催人不奈頻，那堪月小不圓旬。
誰能椒頌花如錦，自寫桃符筆有神。
通夕留連分歲客，明朝多少賀年人。
壽觴舉處慈顔喜，却是萱堂賸得春。
歸途庖人先去遠甚饑甚戲書二絕句·其一
作者：虞儔
朝代：宋

庖人先去幾多時，頼是先生慣忍饑。
捫腹只堪供一笑，窮途何事不差池。
歸途庖人先去遠甚饑甚戲書二絕句·其二
作者：虞儔
朝代：宋

旌旗小隊引朝官，白叟黄童也聚觀。
我似仙人正騎虎，饑腸過午未朝餐。
歸途轎上口占
作者：虞儔
朝代：宋

三尺蒼頭佩酒壺，籃輿穩度白氈鋪。
憑誰爲把無塵筆，畫取先生看雪圖。
比收張伯子尚書書報諸公有相招意因賦拙句·其一
作者：虞儔
朝代：宋

入臺羞結舌，去國坐嬰鱗。
東道今行李，南宮乃故人。
寒溫煩見問，書劄不辭頻。
向日區區意，還曾扣大鈞。
比收張伯子尚書書報諸公有相招意因賦拙句·其三
作者：虞儔
朝代：宋

天上張公子，殷勤忽枉書。
幾年憐潦倒，今日遂吹噓。
貢喜慚何暮，馮招恐不虛。
吾生真有命，造物合何如。
比收張伯子尚書書報諸公有相招意因賦拙句·其二
作者：虞儔
朝代：宋

與物初無競，何人苦見銜。
馮唐雖白首，商皓豈空函。
烏鵲新傳喜，青蠅漸息讒。
鴛鴻滿臺閣，祇合理歸帆。
求楊仲才芍藥
作者：虞儔
朝代：宋

見說江都一騎來，筠籃坏土带春回。
不堪羈宦思金谷，寧有詩情似玉臺。
綸閣翻階無復夢，乳溪臨檻想傳杯。
殷勤分贈須聞早，社後重陽政好培。
法妙觀
作者：虞儔
朝代：宋

鍾山疇昔愧移文，俗駕寧容更浹辰。
忽有片雲池上起，元來却是雨留人。
淮西趙漕子固挽詩·其一
作者：虞儔
朝代：宋

疏抗廷臣右，經傳弟子行。
江淮歸德政，蠻貊誦文章。
世路風波惡，仙家日月長。
西林曾有約，楚挽莫凄凉。
淮西趙漕子固挽詩·其二
作者：虞儔
朝代：宋

西帥予曾忝，無何馬首東。
計臺初不遠，交篆竟成空。
夜壑移舟半，淮山落木中。
堂堂寧復見，丹旐獵霜風。
清平閣
作者：虞儔
朝代：宋

律身端合勵冰清，蒞政尤須稱物平。
知是夫君深寓意，雅宜斯閣遂安名。
池幽自足龜魚樂，林靜休教蟲鳥鳴。
况復官閒州似斗，不妨時此濯塵纓。
清明
作者：虞儔
朝代：宋

江南三月暮春天，上巳清明五日前。
紅杏園林初過雨，綠楊庭院欲生烟。
無花無酒傷今日，宜麥宜蠶勝去年。
却怪山中時候早，樹林深處有鳴蟬。
滿庭芳
作者：虞儔
朝代：宋

色染鶯黃，枝橫鶴瘦，玉奴蟬蛻花間。鉛華不御，慵態盡欹鬟。冷淡瑣窗煙霧，來清供、莞爾怡顏。狂蜂蝶，還須斂衽，何得傍高閒。西山。招隱處，寒雲繚繞，流水迴環。念風前綽約，雪後清孱。別是仙韻道標，應羞對、舞袖弓彎。懷真賞，今宵歸夢，一餉許躋攀。
漢老弟去秋留別有明年桃李月春入馬蹄輕之句今其時也因次韻招之
作者：虞儔
朝代：宋

晤言堪慰意，別語最關情。
老我春還暮，思君月共明。
丁寧期後會，容易即前程。
命駕何妨再，聞知四體輕。
漢老弟寄和花發多風雨人生足別離韻十絕因和之·其一
作者：虞儔
朝代：宋

自笑爲容非白璧，從渠入耳有黄華。
一行作吏渾無况，兩眼新來病有花。
漢老弟寄和花發多風雨人生足別離韻十絕因和之·其一〇
作者：虞儔
朝代：宋

十首新詩逼黄絹，數行妙墨寫烏絲。
摩挲老眼還驚顧，文采珊瑚鬭陸離。
漢老弟寄和花發多風雨人生足別離韻十絕因和之·其七
作者：虞儔
朝代：宋

三春已過二春了，十日那無一日晴。
已是飄零成老醜，更憐行樂負平生。
漢老弟寄和花發多風雨人生足別離韻十絕因和之·其三
作者：虞儔
朝代：宋

春盡園林鶑懶喚，日長官舍雀堪羅。
二毛老去渾無用，一掬愁來不奈多。
漢老弟寄和花發多風雨人生足別離韻十絕因和之·其九
作者：虞儔
朝代：宋

莫將楊柳輕攀折，人生會少多離別。
芍藥留殘十日春，杜鵑啼破千山月。
漢老弟寄和花發多風雨人生足別離韻十絕因和之·其二
作者：虞儔
朝代：宋

風前無頼花飛急，少待須臾莫倉卒。
不堪姚魏遽飄零，尚有酴醾能秀發。
漢老弟寄和花發多風雨人生足別離韻十絕因和之·其五
作者：虞儔
朝代：宋

有酒不澆墳上土，浮花浪蕊何須數。
營巢燕子恰迎風，逐婦鵓鴣還喚雨。
漢老弟寄和花發多風雨人生足別離韻十絕因和之·其八
作者：虞儔
朝代：宋

照坐彫盤花一簇，滿甕葡萄酒新綠。
那知身後更浮名，若論眼前不翅足。
漢老弟寄和花發多風雨人生足別離韻十絕因和之·其六
作者：虞儔
朝代：宋

割雞自歎非初意，有底徘徊絆此身。
官事未知何日了，溪邊誰識望雲人。
漢老弟寄和花發多風雨人生足別離韻十絕因和之·其四
作者：虞儔
朝代：宋

幾多白白與紅紅，爭似淮山小桂叢。
簿領沈迷春又過，枉教二十四番風。
漢老弟寄示雪詩倡和已成軸矣因次韻·其一
作者：虞儔
朝代：宋

臘盡冰花墮渺茫，詩來爽氣想清揚。
潤添隴麥知年熟，影浸溪梅見月將。
閉戶誰能呼白墮，迴風却笑舞紅粧。
小橋夢入南坡路，並轡騎馿賦短章。
漢老弟寄示雪詩倡和已成軸矣因次韻·其三
作者：虞儔
朝代：宋

飛灑羞明不肯朝，徘徊待伴未全消。
將花著袂元無跡，認柳吹綿別有條。
璧月半規開水面，玉龍千丈轉山腰。
玄冥已自呈三白，青帝何須又一飄。
漢老弟寄示雪詩倡和已成軸矣因次韻·其二
作者：虞儔
朝代：宋

衡門雖設晝常關，人在瓊樓玉宇間。
一笑眼青餘老檜，相看頭白祇高山。
携壺索共梅花醉，著屐扶行竹杖斑。
此興此時吾不忘，倦飛深羨鳥知還。
漢老弟寄詩三絕情見乎辭使人愈增離索之感依韻和其詩·其一
作者：虞儔
朝代：宋

坐畫寒灰一豆紅，梅花窗下膽瓶中。
只應相伴黄昏月，情緒憐君與我同。
漢老弟寄詩三絕情見乎辭使人愈增離索之感依韻和其詩·其三
作者：虞儔
朝代：宋

屋頭鵲喜報佳音，雁足書來抵萬金。
一筯庖珍真念我，朝來食炙有牛心。
漢老弟寄詩三絕情見乎辭使人愈增離索之感依韻和其詩·其二
作者：虞儔
朝代：宋

送盡飛鴻眼欲穿，家山政在落霞邊。
快來幸有梅堪折，莫待相將柳欲眠。
漢老弟生朝
作者：虞儔
朝代：宋

風流曼倩碧雲仙，慣見兒嬉壽母前。
莫訝科名後餘子，要教富貴出長年。
鵝黄新釀香浮甕，鴈翅橫秋影接天。
端的姮娥消息近，南坡丹桂已開先。
漢老弟近書云欲看文字無暇作詩再用韻
作者：虞儔
朝代：宋

脫粟羹藜未厭餐，何心華屋薦金盤。
風前覓句巾常岸，月下揮觴影亦單。
懶拙不堪當世用，行藏留與後人看。
也知妍醜初無定，馬面相憐亦突欒。
灑掃無礙室
作者：虞儔
朝代：宋

太息仙翁了俗緣，竹軒初日似當年。
不禁路凍新霜滑，一誦遺詩一黯然。
烏程宰十三日往龍洞禱晴歸言見田家兩岸車水其聲如雷兼刈穫甚忙若得旬日晴則農事濟矣因作田家歎一首
作者：虞儔
朝代：宋

慚愧田家趁好晴，鴉鴉兩岸水車鳴。
畦丁露宿腰鐮健，饁婦泥行脚板輕。
作苦僅能供伏臘，有年何處不昇平。
只愁官裏催租動，里正敲門沸似羹。
無眠
作者：虞儔
朝代：宋

丙夜不成寐，可知心念家。
人情風上草，身世眼中沙。
宿鳥司更漏，黄蜂集晚衙。
了忘官府事，高枕是生涯。
無眠
作者：虞儔
朝代：宋

蛩吟砌下豈知時，我亦無眠有所思。
夜永只憐燈作伴，秋凉最許簟先知。
十年擾擾夢中事，一笑悠悠世上兒。
數盡更籌窗送曙，起來贏得鬢成絲。
玉溪梅株柯殊絕宣和間用事者嘗圖以進竟不報今乃棄置蔬畦摧折憔悴有可憐之態昨陪諸公往觀共歎其不遇且約盛開時携壺酒爲醉賞之適因循又不果因用韻弔之
作者：虞儔
朝代：宋

玉溪得得探芳期，孤負詩人盡醉歸。
消息向來空驛使，畫圖老去惜明妃。
香魂月墮驚春夢，翠袖天寒怯暮暉。
蜂蝶卑凡渾省識，良迷桃李趁狂飛。
王彥謨挽詩·其一
作者：虞儔
朝代：宋

蚤歲游三舍，明經束九師。
聲名雖烜赫，科第竟差池。
之子能傳業，興宗會有時。
只今官冢地，看出印纍纍。
王彥謨挽詩·其二
作者：虞儔
朝代：宋

潤屋金千鋝，浮生黍一炊。
里閭思長者，門戶托佳兒。
華表終來鶴，支牀尚有龜。
洗心元悟易，杯水漫勞持。
王簿不憚暑途親扣石金祈雨蓋有志乎民者也以小詩簡之
作者：虞儔
朝代：宋

饑饉憂渠欲洊臻，大田不雨已生塵。
何人有力能鞭石，老令無能漫積薪。
諸佛未嘗違衆願，上蒼寧不憫斯民。
誠煩仇覽登山履，爲扣巖前彼上人。
王誠之分惠卧龍新茶數語爲謝
作者：虞儔
朝代：宋

卧龍驤首奮輕雷，一一槍旗次第開。
遽浼春風歸七椀，寧容卯酒困三盃。
森嚴莫訝先嘗苦，雋永方知後味回。
不羨金釵候湯眼，可能蕭寺略追陪。
王貫之有詩留別因次其韻
作者：虞儔
朝代：宋

檣頭語燕底匆匆，滿幅蒲帆送客風。
合與仇謀從此逝，病兼貧至向來同。
紛紛時事愁眉上，咄咄人情醉眼中。
頗覺田園歸去好，固應馬首未渠東。
瓶中梅二絕·其一
作者：虞儔
朝代：宋

銅瓶沁水泫微溫，便許爭春雪裏村。
應爲詩人太幽獨，西窗和月伴黄昏。
瓶中梅二絕·其二
作者：虞儔
朝代：宋

舊樣宮黄羞半額，新番絳領襯陪腮。
待簪寶髻連雲重，且插銅壺借水開。
用山門記遊韻賦酴醾簡林子長不蒙寵和豈不復作書生調度耶因以詩督之
作者：虞儔
朝代：宋

嬝娜柔條不自持，鎖窗深處最相宜。
試教纖手簪雙鬢，莫遣新愁上兩眉。
子建洛神空有賦，樂天楊柳可無詩。
爲君喚起溫柔夢，春草池塘日正遲。
用韻和仲兄
作者：虞儔
朝代：宋

鼯鼠相將五技窮，東來歲月太匆匆。
冷官敢恨知音少，直道難教與俗同。
翻憶對牀聽夜雨，不堪舉扇障西風。
詩來喚起還家夢，目斷成行天際鴻。
用韻約宋宰諸公爲尋梅之行
作者：虞儔
朝代：宋

澹烟寒雨洗輕埃，千樹江頭探借開。
莫倚風流貪畫柳，直須火急去尋梅。
可能卯酒三盃罷，索取冰姿一笑回。
好手河陽教落後，紛紛桃李滿輿臺。
用韻賦歲暮田家歎聞之者足以戒也
作者：虞儔
朝代：宋

催科里正莫頻頻，望麥登場更浹旬。
紈袴向來無餓死，黄冠此去罷迎神。
田間作苦誰憐汝，天上調元合有人。
自歎農家消底物，百金斗米便回春。
用韻酬翟曾二倅和章·其一
作者：虞儔
朝代：宋

那得朝朝瓊樹新，擁爐添炭費烏銀。
試呵凍筆還搜句，淺酌香醪未計巡。
過眼年華休恨晚，轉頭天令即行春。
紛紛桃李誰知問，祇有寒梅是故人。
用韻酬翟曾二倅和章·其二
作者：虞儔
朝代：宋

詩成開府讓清新，紙掃溪藤筆弄銀。
斗轉蒼龍歸北望，日行黄道傒東巡。
人情自是隨時變，天意何私與物春。
官裏簿書殊未了，不知花事屬何人。
田家歎·其一
作者：虞儔
朝代：宋

麥已化蛾猶未打，蠶雖作繭不堪繰。
一年活計今如許，只望西成我廩高。
田家歎·其二
作者：虞儔
朝代：宋

山前雨脚如麻下，田裏水頭猶屋高。
祇恐無秧可重插，農夫相視敢辭勞。
甲寅十一月朔旦冬至適值先妣太夫人服闋從吉感而賦詩二首·其一
作者：虞儔
朝代：宋

黄鷄催曉破霜天，起整冠裳拜影前。
又見刺文添一線，誰知泣血已三年。
蟠桃海上今應熟，雙橘懷中祇自憐。
未必兒童知此恨，綵衣依舊戲蹁躚。
甲寅十一月朔旦冬至適值先妣太夫人服闋從吉感而賦詩二首·其二
作者：虞儔
朝代：宋

維摩應待散花天，無復稱觴壽母前。
從隔蓬壺三萬里，尚期華表一千年。
弟兄黄髮三人在，故舊青雲衆目憐。
自愧阿奴真碌碌，不妨鑒井又蹁躚。
疊蒙林子長和章愈索愈奇未敢遽豎降旗猶能背城借一也
作者：虞儔
朝代：宋

詩情引上碧天高，侍史毋辭走送勞。
栗里正思陶靖節，愚溪不數柳儀曹。
只慙同隊疎頭角，莫戀樊籠損羽毛。
取友如君千載士，陸機作賦豈其豪。
病後有感作
作者：虞儔
朝代：宋

今旦病思清，把書坐晴簷。
體舒百息勻，心遠萬慮恬。
收視等庖郢，妙觀到羲炎。
頓忘饑寒苦，但覺中邊甜。
習氣尚稍稍，自喜良沾沾。
故家東堂書，高架紛懸籤。
我時且兒子，氣欲俱并兼。
澆著胸次間，政爾意不廉。
此意竟蹉跎，衰遲侵戟髯。
邇來又留滯，鬰鬰三年淹。
是秋節物高，露白原草霑。
斜河轉空闊，夜氣方森嚴。
此日足可惜，黄塵滿征襜。
明年會當歸，赤米薦白鹽。
繙經慰老眼，甘作書蠹潜。
共嘲玄尚白，指笑突不黔。
亦知屠沽兒，羔豚方屬饜。
病起據案無緒輒書二十五韻呈簿尉
作者：虞儔
朝代：宋

祇役來異鄉，瘧鬼巧伺便。
寒熱四五行，大小六七戰。
初如蹈陰壑，赤身卧冰霰。
繼若煽紅爐，虐焰工煆鍊。
先生但堅壁，高卧觀物變。
謂我則忘吾，曰舍其猶傳。
童子更進藥，先生强起嚥。
羣鬼競揶揄，醫工何瞑眩。
忽然汗四出，心愧顔有靦。
須臾返清凉，輕健欲舞抃。
寧唯疏枕簟，便覺美肴膳。
氣和疾自去，福至禍亦轉。
我生多蹇剝，縣尹劇卑賤。
王事有期程，私室敢安宴。
日出事還生，孤游無一援。
訟牒猶山積，愚拙費裁剸。
催科正火急，日夕竢訶譴。
督郵顧小忍，斗米那可戀。
彈琴不復夢，據案敢告倦。
仇梅二友生，灑落邦之彥。
頗復相料理，何嘗語遊衍。
城南萬荷花，浣溪錦一片。
凉生雨初過，香度風微扇。
碧筩亦易辦，白墮儻可薦。
詩以代折簡，辭兮非黄絹。
登舟往瓜州護使客回程
作者：虞儔
朝代：宋

冬來長夜數更籌，耿耿青燈照客愁。
底事舟中能好睡，覺來身已抵瓜州。
監學同舍餞南康新使君黄雍文分韻
作者：虞儔
朝代：宋

人生五馬古云樂，今君此行殊不惡。
君才自是瑚璉器，十載聲華滿臺閣。
胡爲忽厭東華塵，一麾要把江之濱。
聞道豐登少公事，姑與匡廬作主人。
到郡莫辭譏屢費，政恐朝來多爽氣。
山中向有讀書人，爲問歸來頭白未。
目痛廢看藏經
作者：虞儔
朝代：宋

毗盧華藏浩無涯，菩薩何妨且在家。
近日不應魔事起，看經頓覺眼昏花。
真情
作者：虞儔
朝代：宋

魏紫姚黄次第榮，政須親戚話真情。
樓臺是處增詩興，羅綺叢中放酒行。
下榻能留黄叔度，高齋端有謝宣城。
却憐老令卑栖甚，目送歸鴻意自傾。
石照勸農晚歸有雨
作者：虞儔
朝代：宋

疎林拂拂見旌旗，短鐙翩翩度翠微。
十里好山供客醉，一犁春雨勸農歸。
水流花出紅成隊，麥雨天連綠打圍。
投老田園今晚矣，不須五十始知非。
石芥
作者：虞儔
朝代：宋

杯酒流行四座傾，此君風味始崢嶸。
搗殘薑桂嫌無韻，掃盡茅柴不到酲。
崖谷野人羞自薦，膏粱公子莫知名。
攀蘿採擷天寒甚，誰念終朝掬不盈。
社日邀溫卿溪王天仕吳欽孺遊草堂欽孺有詩因次其韻
作者：虞儔
朝代：宋

煙霞痼疾自年齡，冷落江城處士星。
松下茶烟青羃羃，竹間碁韻子丁丁。
林泉雅許幽人往，猿鶴應羞俗駕經。
沽酒抱琴還有約，要看桂子月中零。
祈晴
作者：虞儔
朝代：宋

何許龍蟠雨應求，參天老木古靈湫。
投誠已自刲鵝頸，激怒寧煩擲虎頭。
南畝有人朝負耒，絕潢無客夜行舟。
寄言神物須終惠，爲挽天河使倒流。
秋大閲呈郡僚
作者：虞儔
朝代：宋

橫槊何人解賦詩，東方千騎出郊時。
天高霽色旌旗上，地迥秋聲鼓角悲。
漫授一編黄石老，相從千載赤松期。
據鞍矍鑠非吾事，慙愧江湖把一麾。
秋懷·其一
作者：虞儔
朝代：宋

登樓何處不陳詩，况是秋高木落時。
極目但隨歸鴈遠，老懷猶作故鄉悲。
毋寧觴詠須前輩，有底功名亦後期。
試問沈郎那得瘦，此心元不慕州麾。
秋懷·其二
作者：虞儔
朝代：宋

結髮從來數亦奇，人言猿臂不遭時。
詩成杜曲何多興，賦舊蘭臺只浪悲。
松菊不關年少事，冰霜曾與歲寒期。
君看昨日凉風起，瓜上青蠅豈待麾。
秋日同官遊聖感寺晚飲范公亭分韻得須對二字·其一
作者：虞儔
朝代：宋

招提城東隅，勝集僚友俱。
腐儒元自臞，午飯厄齋盂。
不如計一醉，况有高陽徒。
小秋頗解事，鷄鶩營庖厨。
我歸與婦謀，但問酒有無。
婦言有斗酒，待子不時須。
秋日同官遊聖感寺晚飲范公亭分韻得須對二字·其二
作者：虞儔
朝代：宋

木末好風來，山頭凉月朏。
快哉城上亭，登臨吾亦再。
堂堂文正公，精神凜猶在。
盃行且停飲，四座俱起酹。
義氣激余衷，豁若挹沆瀣。
此夕飲也清，且無俗子對。
秋晚矣菊猶未開小詩速之·其一
作者：虞儔
朝代：宋

問訊東籬菊，如今開未開。
不應辜酒伴，寧是欠詩催。
屈指秋將盡，關心日幾回。
霜風不相借，何意尚徘徊。
秋晚矣菊猶未開小詩速之·其二
作者：虞儔
朝代：宋

酒爲多多辦，花須早早開。
已愆重九約，猶待兩番催。
明日還何益，西風定肯回。
游言空自解，蜂蝶笑徘徊。
秋釋奠于學萬舍人示詩次韻以酬
作者：虞儔
朝代：宋

昔年泮水忽專城，文會何妨一再盟。
已媿簿書成俗吏，却陳俎豆見諸生。
一時同隊魚猶在，千載重來鶴更清。
况有卞峯青眼舊，試登傑閣快雙明。
秋雨
作者：虞儔
朝代：宋

陰風攪林壑，驟雨倒江湖。
白日不覺沒，繁雲何處無。
樓吟凉筆硯，溪夢亂菰蒲。
聞說京華甚，污泥入敝廬。
秋雨歡
作者：虞儔
朝代：宋

少昊欲行秋，驕陽猶跋扈。
炎蒸不易滌，頗費天公雨。
浸淫三日霖，雲氣政旁午。
所慮早禾傷，佳實卧場圃。
翻思向來旱，南畝生塵土。
矯首望雲霓，一滴如膏乳。
及茲收斂際，反以多爲苦。
蒼蒼匪天歟，惻怛羣物祖。
怨咨尚未免，是非何所付。
會當返秋陽，新晴照區宇。
禾實趁登場，不特盈我庾。
荷擔赬肩歸，亦足慰田父。
黄鷄能漸肥，紅酒幸可酤。
持用答豐年，造物儻復許。
移守吳門酌別姜總管
作者：虞儔
朝代：宋

宦遊蹤跡一浮萍，末路從公蓋已傾。
方喜溪山來入社，忽驚絃管作離聲。
河梁戀戀看雲別，剡棹看看載雪行。
從此江東還渭北，莫因契闊負詩盟。
移官舍菊種歸園中
作者：虞儔
朝代：宋

殷勤分去幾枝菊，官滿聊爲三徑資。
不是園葵何用拔，且無薏苡莫相疑。
程待制挽詩·其一
作者：虞儔
朝代：宋

科第聯三世，聲名動九垓。
激昂存壯志，盤錯見奇才。
往者分邊閫，胡然避憲臺。
教忠知有待，餘慶接三台。
程待制挽詩·其二
作者：虞儔
朝代：宋

有子巖廊貴，知公衣鉢傳。
內祠初趣召，次對暫迴旋。
偕老萊衣喜，虛懷帝席前。
恩榮方沓至，遽返九華僊。
種牡丹
作者：虞儔
朝代：宋

新向坡頭種牡丹，更開小徑傍層壇。
先生倍費栽培力，俗子那容取次看。
應有司花來守護，更須插槿與遮欄。
何時一醉酬心賞，屈指春風半歲寬。
立春·其一
作者：虞儔
朝代：宋

土牛遲重小加鞭，無限春風纔管弦。
好事東君真敏捷，也能雪裏散紅蓮。
立春·其三
作者：虞儔
朝代：宋

花柳爭春歲歲同，美人剪綵莫言功。
誰知造物初無物，只在洪鈞一轉中。
立春·其二
作者：虞儔
朝代：宋

綵勝華燈共一回，新年樂事併相催。
天公預借今宵景，更放團圓好月來。
立春·其四
作者：虞儔
朝代：宋

臘雪初消柳眼寒，春風纔入酒杯寬。
一年佳節知多少，屈指從今是履端。
立春日雪
作者：虞儔
朝代：宋

占候農祥恰正晨，一天遽有散花人。
飄揚柳絮猶疑早，點綴梅花欲亂真。
但愛千峰如立鵠，誰憐百結有懸鶉。
玄冥珍重豐年意，分付東皇作好春。
立秋四十日矣天氣甚凉南坡杖屨之興猶懶何也不應今年歡意頓減如此因以詩挑之
作者：虞儔
朝代：宋

灝氣南坡日夕清，杖藜緣底邈無情。
讀書乃爾妨行樂，覓句從來怪瘦生。
况有鷄豚燕同社，政須鐘鼓報新晴。
似聞巖桂花開遍，早晚携壺一就傾。
章樞密挽詩·其一
作者：虞儔
朝代：宋

當年抗疏動宸旒，騎省烏臺許遍遊。
穩穩樞庭方緩步，駸駸揆路却回頭。
空餘榮錦開三徑，猶有甘棠蔽兩州。
浮世功名俱一夢，不須夜壑怪移舟。
章樞密挽詩·其二
作者：虞儔
朝代：宋

引年歸老十星霜，養素遺榮道愈光。
可但蒼生思謝傅，未應白首愧馮唐。
龍光方慶千齡遇，鳳誥俄嗟一鑑亡。
前輩風流磨滅盡，後生無復見堂堂。
章解元挽詩
作者：虞儔
朝代：宋

詩禮傳家舊，田園晚歲豐。
月評猶未改，露挽遽成空。
曲巷連桑蔭，幽巖長桂叢。
南坡吾獨往，無復訪鄰翁。
端午日用韻
作者：虞儔
朝代：宋

今朝端午懶吟詩，此意兒曹莫遣知。
萱草著花空有恨，菖蒲稱壽永無時。
遠途日暮休回首，近事風傳只皺眉。
角黍堆盤何處奠，沉湘千古使人悲。
端午日被旨禱雨天目山次日至臨安縣道中·其一
作者：虞儔
朝代：宋

伊軋籃輿度翠微，蕭疎甲隊小紅旂。
杜鵑强欲知人事，苦苦聲聲勸我歸。
端午日被旨禱雨天目山次日至臨安縣道中·其二
作者：虞儔
朝代：宋

綠林深處囀黄鸝，光景渾如初夏時。
尚覺風頭能瑟瑟，却憂雨脚反遲遲。
答吳欽孺
作者：虞儔
朝代：宋

桃李向人何許懶，春風用事不教閒。
羈愁先自深如海，詩債那堪積似山。
簡友人
作者：虞儔
朝代：宋

按劍何由駭夜光，險心真復易羊腸。
未能種橘千奴足，且欲滋蘭九畹香。
俗物滿前多汩沒，玉人在側獨清凉。
夜來忽有家山夢，便向清溪欲艤艎。
簡蕭東夫
作者：虞儔
朝代：宋

向來一瓣爲南豐，縱使能詩也坐窮。
千里望中同夜月，五言城裏带春風。
人言止酒今直止，君自中書豈不中。
莫道天工全憒憒，滿頭白髮亦何公。
絕市無糯旋挼青穗日熬以釀戲成
作者：虞儔
朝代：宋

種秫無多望歲穰，無功何日果還鄉。
尚無彭澤五十畝，安得謫仙三萬場。
挼穗昔聞今始見，撥醅未熟且先嘗。
今年太歲還非酉，慚愧鄰家僅得漿。
縣中迎石金山甘靈大士就放生池祈雨早上偕簿尉往炷香·其一
作者：虞儔
朝代：宋

甘雨祈三日，香雲捧一龕。
依歸甘露滅，珍重蔚頭藍。
官事何當了，枯禪且罷參。
蓮花初出水，朝日借紅酣。
縣中迎石金山甘靈大士就放生池祈雨早上偕簿尉往炷香·其二
作者：虞儔
朝代：宋

夜起占星畢，朝趨禮佛龕。
擁橋蓮墜粉，縈沼水揉藍。
屏翳何須靳，登伽不受參。
懸知天欲雨，蟻戰已酣酣。
繆夫人挽詩
作者：虞儔
朝代：宋

黯淡金花誥，凄凉柏葉觴。
開屏慘佳婿，扇枕念諸郎。
家事千奴橘，僊遊一夢粱。
了知元不朽，千載有銘章。
罷郡遊何山
作者：虞儔
朝代：宋

尋山多勝概，輟棹偶留連。
南浦渾無緒，東風忽放顛。
蹊成桃李退，人去蝶蜂喧。
氣味餘禪榻，煎茶竹裏烟。
羨監簿先出院
作者：虞儔
朝代：宋

青熒燈火小窗前，自笑醯雞舞甕天。
涉筆謾隨斯立尾，著鞭蚤覺祖生先。
一觴獨進何由醉，四鼓相將底未眠。
珍重梅枝爲老伴，摩挲病眼向渠憐。
耕綠臺
作者：虞儔
朝代：宋

花村犬吠可能無，但使三農力有餘。
千畝秋成雲漠漠，一犁春事雨疎疎。
登臺想見同民樂，上考何妨亦自書。
祇恐雙鳬便飛起，愛身寧許伴春鋤。
耘老弟五月十三日親往新亭種竹喜而賦詩
作者：虞儔
朝代：宋

移竹應須竹醉時，不妨带笋一時移。
清陰且障東西日，碧色還分上下池。
歲晚雪霜成老伴，夜凉風月得新知。
朅來便有親親意，玉立無言似索詩。
耘老弟於新廳之後起樓名之曰疊翠有詩因次韻
作者：虞儔
朝代：宋

樓成疊翠相奇奇，不羨圍屏錦繡機。
卜築又新王粲宅，登臨莫下董生帷。
高吟得助添新卷，清賞何須貯舞衣。
問舍却憐吾未就，歸心長與落霞飛。
聖龍長老資公求修佛殿疏余不暇作也昔丹霞燒木佛院主墮落鬚眉普賢勸修古佛末後童子證果居士舉此公案二段以問聖龍若下得一轉語則佛殿一時修了其或未然定又去聒擾檀施矣因作山偈奉送只此大勝作疏頭勸緣也
作者：虞儔
朝代：宋

風雨飄摇紺宇摧，百身古佛盡莓苔。
政須豪士修檀施，定自諸天打供來。
向晚鐘魚猶短氣，只今龍象亦生哀。
道人莫憚朱門去，會有清蓮一朵開。
聞六月十五日廳屋以二絕句寄衢·其一
作者：虞儔
朝代：宋

履道宅圖還似否，樂天歸計但茫然。
人生閒適須聞早，屈指今過本命年。
聞六月十五日廳屋以二絕句寄衢·其二
作者：虞儔
朝代：宋

想見榱題高數尺，莫愁囊裏費千金。
明年便合多裁柳，遶屋連牆易得陰。
聞爆竹
作者：虞儔
朝代：宋

慣憑詩酒弄光陰，秋月春花伴醉吟。
不覺年華成晚暮，一聲爆竹忽驚心。
脚婆子
作者：虞儔
朝代：宋

此姥原無妬與嗔，平生氣類竹夫人。
蛾眉漸遣溫柔夢，鴟腹猶疑見在身。
包裹形模才一衲，薰蒸湯沸穩相親。
承恩脚底非由貌，啟沃憐儂夜夜新。
脚婆子·其一
作者：虞儔
朝代：宋

百沸催湯沃，孤燈迫睡昏。
復皤餘豕漲，足蹜但鴟蹲。
一衲包纏密，重衾底裏溫。
窮冬爲老伴，永夜得深論。
脚婆子·其二
作者：虞儔
朝代：宋

著瓦霜威重，侵窗月色昏。
相依紙帳夢，猶勝火爐蹲。
伸脚三更穩，回頭一笑溫。
溫柔非老事，付與少年論。
臨安泛舟
作者：虞儔
朝代：宋

雨送行人上短篷，東君更借一帆風。
桃源春水半篙穩，錦谷清溪幾曲通。
遠岫天邊凝晚碧，夕陽波面泛微紅。
舟行又勝山行好，兩岸芳菲一顧中。
臨江仙
作者：虞儔
朝代：宋

萬壑千巖秋色裡，歌眉醉眼爭妍。一枝嬌柳趁麼弦。疑非香案吏，詔到小蓬天。樂事便成陳跡也，依人小月娟娟。尊前空唱短因緣。引船風又起，吹過浙江邊。
自中秋月圓木犀開後倡酬絡繹今可以止矣再書數句殿其後
作者：虞儔
朝代：宋

秋月秋花自一回，錦囊收拾靡遺才。
吟餘顧兔毫端滿，賦罷文犀紙面開。
十里清香供隠几，三人對影稱揮杯。
笑渠冷淡爲生活，何似笙歌鼎沸催。
自嘆·其一
作者：虞儔
朝代：宋

落落高才豈晚收，枉將歲月送菟裘。
未能鵬擊三千里，空費龍驤萬斛舟。
明月有珠誰按劍，珊瑚作網漫沉鈎。
求田問舍非吾事，豪氣元龍死不休。
自嘆·其二
作者：虞儔
朝代：宋

明經青史不難收，怪底依然處士裘。
誰謂封侯安事筆，我聞定霸必焚舟。
驥騰夷路須聯轡，鼇負三山好擲鈎。
對策清時看第一，未應藴藉愧裴休。
自雲門還泛若耶溪入鏡湖寄院中諸公
作者：虞儔
朝代：宋

山中秋賞罷，溪上晚歸時。
出谷秦人望，經湖謝客期。
日斜愁路遠，風橫畏舟遲。
章句懷文友，途程問檝師。
淺沙游蚌蛤，危石起鸕鷀。
落葉飛孤戍，橫塘向古祠。
行行多逸興，無處不相思。
自餘杭至都下終日雨隨轎來但微細不能滂沱耳
作者：虞儔
朝代：宋

小臣安得雨隨車，聖主仁心天地如。
一念九重先感格，百神效職敢躊躇。
舒州清明二首·其一
作者：虞儔
朝代：宋

架竹編茅數百家，柴門隨分映桃花。
春風不辦舒州杓，習慣淮鄉木杵茶。
舒州清明二首·其二
作者：虞儔
朝代：宋

試著輕衫問曉晴，野棠花下有清明。
不如獨上江樓去，坐聽春潮送艣聲。
舟中
作者：虞儔
朝代：宋

寒日移陰短，清溪放溜遲。
歸田真晚矣，泛宅欲何之。
鴻送天邊目，山橫雪後眉。
詩中無限興，一一報公知。
舟中冬至
作者：虞儔
朝代：宋

陰陽消長際，新舊送迎中。
異縣他鄉泊，天時人事同。
世方期道泰，我豈坐途窮。
兒女番爲壽，衰顔借酒紅。
舟中睡起
作者：虞儔
朝代：宋

望外星占婺，年餘水記苕。
去思誰結戀，來暮豈聞謠。
季布從渠毀，馮唐莫我招。
舟中無一事，睡足有今朝。
舟中重午絕句
作者：虞儔
朝代：宋

筠筒角黍楚人悲，節物驚心此一時。
不作板輿迎侍計，被讒真欲弔湘纍。
芙蓉盛開
作者：虞儔
朝代：宋

溪山明處開三徑，松桂叢中擅一坡。
天借纏頭千丈錦，紅雲不盡綠雲多。
苦雨
作者：虞儔
朝代：宋

經時梅熟雨翻盆，老我無聊正杜門。
日焙衣巾留白醭，年侵腰脚倦黄昏。
掃除雲霧風無力，點滴軒楹漏有痕。
入市乘船雖未驗，溪流已漲幾番渾。
菊少花
作者：虞儔
朝代：宋

菊不能言意自嗟，淵明底事不還家。
東籬不負他時約，看取樽前賸著花。
萬侍郎母夫人挽詩
作者：虞儔
朝代：宋

閨壼高風在，鄉閭美事傳。
寧須伯仁長，更覺壽昌賢。
祿養酬初志，恩封慰暮年。
侍郎官已貴，遽返閬崑僊。
葉大猷挽詩·其一
作者：虞儔
朝代：宋

月旦評猶在，題輿事已非。
田園寧作計，鷗鷺本忘機。
此地期相款，終天願忽違。
西風送丹旐，老淚不禁揮。
葉大猷挽詩·其二
作者：虞儔
朝代：宋

非意俱飄瓦，高懷只杜門。
誰云九地底，猶抱十年冤。
未盡滄浪興，難招楚些魂。
傷心追往事，愁極却無言。
藂陵仲秋薦獻畢回舟過鑑湖遇雨·其一
作者：虞儔
朝代：宋

藂陵蕆事謹秋嘗，歸路扁舟泛渺茫。
剡雪無由訪安道，鑑湖空復憶知章。
藂陵仲秋薦獻畢回舟過鑑湖遇雨·其二
作者：虞儔
朝代：宋

早禾割盡晚禾青，地下知章果有靈。
豈憶鑑湖曾敕賜，連山雲霧雨冥冥。
蘄守李智仲惠簟
作者：虞儔
朝代：宋

黄琉璃色縠波紋，持贈多慙李使君。
一枕凉風吹夢去，楚山脩竹正如雲。
虎丘勸農·其一
作者：虞儔
朝代：宋

春事三分破二分，山郊勸相豈虛文。
通宵已過臺前雨，破曉誰耕隴上雲。
士女携壺方雜遝，老癃扶杖亦歡欣。
迂疎爲郡渾無補，只把豐年答聖君。
虎丘勸農·其二
作者：虞儔
朝代：宋

風月聯翩別駕分，雙鳬飛舄總能文。
苔痕點綠山頭石，花影浮紅水面雲。
一舸鴟夷聊爾爾，千巖啼鳥自欣欣。
徘徊斗粟歸田緩，堪笑癡頑老使君。
蚊·其一
作者：虞儔
朝代：宋

床前蠟紙一燈明，殷殷聞雷數震驚。
忽去青天無鳥跡，驟來紅樹有鶑聲。
噆膚噬血寧甘死，投隙穿帷太巧生。
爲爾通宵愁不寐，幾回枕上又詩成。
蚊·其二
作者：虞儔
朝代：宋

青奴良夜偶相依，斑扇團團亦倦揮。
我自蒙頭還引睡，渠應皤腹不能飛。
多愁白髮三千丈，無分紅綃十幅圍。
安得西風來一掃，固知么麽未勝威。
蚊蟲·其一
作者：虞儔
朝代：宋

嗟予意廣與才疎，天下何當貯一幮。
盡把饑蚊羈海外，却驅一世入華胥。
蚊蟲·其二
作者：虞儔
朝代：宋

賦形微細在汙渠，終日營營爲腹虛。
貪吏貪民膏血盡，不知何計與驅除。
蠟梅·其一
作者：虞儔
朝代：宋

龍麝濃薰總不宜，幽香細細忽聞時。
蜜脾懸磬無餘味，鶴膝橫陳有老枝。
玉蕊檀心還得似，蠟言梔貌有誰欺。
却疑不是人間物，三嗅慇懃與賦詩。
蠟梅·其二
作者：虞儔
朝代：宋

冰霜元不與花宜，頗怪梅花亦後時。
庾嶺別來無驛使，少林忽見有橫枝。
化工真幻知誰辨，詩老題評豈我欺。
世味飽諳渾似蠟，對花不飲漫賡詩。
被旨暫攝四明已具舟而雪作王誠之有詩相餞次韻
作者：虞儔
朝代：宋

剡溪風雪正紛紛，暗想清遊已目存。
頗怪扁舟遽乘興，應緣坐席不容溫。
海圻聊爾誇千騎，帳底何如具一尊。
回首兔園吟賞地，從今授簡致頻頻。
西歸有期喜而復作
作者：虞儔
朝代：宋

懶于塵土踏京華，張翰西風久憶家。
江上魚肥應可鱠，田家酒熟未容賒。
狂蹤泛泛渾猶梗，病眼昏昏祇欲花。
爲報王孫早歸矣，莫憑芳草浪咨嗟。
覽鏡有白髮·其一
作者：虞儔
朝代：宋

拂拭青銅照病顔，勳名正墮渺茫間。
緣愁白髮三千丈，蚤已朝來見一斑。
覽鏡有白髮·其二
作者：虞儔
朝代：宋

割雞何惜用牛刀，老大無心賦畔牢。
多少少年騰上速，幾人曾得見霜毛。
觀園夫種菜
作者：虞儔
朝代：宋

町畦紛接壤，灌溉細穿渠。
坐待佳蔬長，應須惡草除。
向來師老圃，此去遂閒居。
遶屋扶疎處，兼尋種樹書。
觀鶴
作者：虞儔
朝代：宋

仙格孤高老始成，臨池愛刷羽毛輕。
未看月下婆娑舞，且聽風前嘹唳聲。
向人自在有真態，伴我官閒無俗情。
少待相將林下去，携筇更引鹿同行。
觸事·其一
作者：虞儔
朝代：宋

製錦無工拙，迷途有是非。
承符何所恃，投檄會須歸。
未飽豺狼欲，寧論鴈鶩肥。
歸來羞碌碌，老去與心違。
觸事·其二
作者：虞儔
朝代：宋

綠匣何煩至，黄衣尚有云。
催科寧是拙，稼穡亦良勤。
當念溝中瘠，難專柱後文。
誰令公喜怒，鴈鶩政紛紛。
詠古·其一
作者：虞儔
朝代：宋

柳子脂韋不佩弦，癡心附麗老羈纏。
廉商浪說能爲市，吏賈由來却悟鞭。
詠古·其三
作者：虞儔
朝代：宋

韓子其人崛强歟，羣兒頭角久相疎。
也知自是屠龍手，溫水難教戀小魚。
詠古·其二
作者：虞儔
朝代：宋

杜曲詩翁霜鬢鬚，誰憐三十載騎馿。
五陵車馬輸年少，枉讀平生萬卷書。
詠古·其四
作者：虞儔
朝代：宋

斗酒金鑾筆下春，脫靴力士幾曾嗔。
後生不謂尋常事，驚怪先生膽是身。
詠打扇
作者：虞儔
朝代：宋

腕脫何須問小童，汗流聊復慰衰農。
聯翩天下一輪月，簸蕩人間萬竅風。
螢火招來還自照，蚊雷揮去覺羣空。
散仙未辦朝閶闔，乞與羲皇笑傲中。
詠麥
作者：虞儔
朝代：宋

平生笑盜儒，口誦青青麥。
刻燭和新詩，此夕知何夕。
六花來未晚，三白會有穫。
雨暘亦天事，勤惰繄人力。
何妨縱牛羊，况已遍隴陌。
青黄未交時，補助豈無責。
我亦念歸田，聊作數旬客。
試筆
作者：虞儔
朝代：宋

將軍萬里託封侯，太史何須嘆滯留。
骨相生來無燕頷，毛錐且復事蠅頭。
諸公和詩而菊開主簿沃同年乃有褒拂之語用韻謝之
作者：虞儔
朝代：宋

怪底花心轉，知從筆力回。
不嫌嘲我廋，良是爲君開。
白雪詞何有，黄鷄曲漫催。
待牽重九興，籬下醉徘徊。
諸公妓飲問政堂有誚予不來者借韻呈司戶同志·其一
作者：虞儔
朝代：宋

廣文官舍自蕭然，好事何人與酒錢。
慣伴諸生甘寂寞，倦從獧子醉妖妍。
靜揮綠綺心逾適，渴飲門冬手自煎。
疇昔東山懷雅尚，未須輕鄙笑臞仙。
諸公妓飲問政堂有誚予不來者借韻呈司戶同志·其三
作者：虞儔
朝代：宋

幾日齋厨愧索然，信君高會拚金錢。
邇來此樂城中少，况有今宵座上妍。
連放酒杯浮瀲灧，須防更漏解催煎。
閉門獨坐何由羨，漫攪枯腸賦八仙。
諸公妓飲問政堂有誚予不來者借韻呈司戶同志·其二
作者：虞儔
朝代：宋

生涯冷淡我胡然，客裏空囊愧一錢。
已負酒杯同笑語，彊排詩句鬭清妍。
官閒祇起樊籠嘆，內熱真猶膏火煎。
試問聚蚊成一餉，何如高枕夢遊仙。
諸公妓飲問政堂有誚予不來者借韻呈司戶同志·其五
作者：虞儔
朝代：宋

東家誰念我纍然，慚愧何曾十萬錢。
病骨那禁三伏熱，長眉空負十分妍。
睡凉喜有青奴伴，藥瞑頻呼赤脚煎。
閣束簞瓢緣少味，非關辟穀要求仙。
諸公妓飲問政堂有誚予不來者借韻呈司戶同志·其四
作者：虞儔
朝代：宋

孤遊冷宦嘆徒然，安得通神十萬錢。
南北阮家何似富，東西施子廼爭妍。
歌筵憐我應無分，詩債憂君苦太煎。
却憶金明年少事，春風得意醉羣仙。
謁先祖墓
作者：虞儔
朝代：宋

欲知吾祖慶源深，山下龜泉色更澄。
况有西樞銘誌在，吾詩正好刻碑陰。
謝友人寄芡實·其一
作者：虞儔
朝代：宋

芡盤新采辱分珍，遠勝溪毛詠采蘋。
老去何心溫軟味，漫將空想調詩人。
謝友人寄芡實·其二
作者：虞儔
朝代：宋

鴻頭𧥄𧥄競懷珍，南蕩風光勝白蘋。
試擣明珠三萬斛，與君換取墜樓人。
謝周睎顔寄惠新芽
作者：虞儔
朝代：宋

摘鮮分送細茸茸，知在春山第幾重。
包裹雅宜青箬篰，寵珍寧羨赤囊封。
䃺驚雪落巖前石，烹訝風生澗底松。
堆案文書吾欲睡，頼渠喚醒小從容。
謝廣文俞同年惠䱥魚
作者：虞儔
朝代：宋

朝朝粗糲腐儒餐，清坐焚香篆印盤。
早計何嘗爲溫飽，倦遊誰復念羈單。
甕頭社酒欣方熟，籬下秋英漸可看。
更寄拈魚君有味，鼎烹曾覆晉之欒。
謝昕公取送藏經
作者：虞儔
朝代：宋

足躡經樓步步高，知公取送不辭勞。
他山佛會同携手，看放光明禮白毫。
謝楊仲才惠芍藥·其一
作者：虞儔
朝代：宋

何人金印漫垂腰，赤脚憐濃不解嬌。
老去不因花妄想，沾泥柳絮似參寥。
謝楊仲才惠芍藥·其三
作者：虞儔
朝代：宋

回首龍山憶孟嘉，詩成醉墨带烟霞。
風流多謝佳公子，遣贈揚州幾度花。
謝楊仲才惠芍藥·其二
作者：虞儔
朝代：宋

白玉盤盂自一家，春工雕琢蚤萌芽。
品題况有坡翁句，除却姚黄說此花。
護客高郵道中舟中讀簡齋十月詩因和其韻
作者：虞儔
朝代：宋

莫莫休休興已闌，滿頭塵土更彈冠。
鴈從北到傳書易，淮界中流遣恨難。
篷底吟哦詩有味，胸中磊磈酒無歡。
故人莫枉綈袍意，范叔猶能忍一寒。
讀某人江行詩軸
作者：虞儔
朝代：宋

介叟從來僕命騷，吟魂招得楚江濤。
也知筆力千鈞重，莫怪山城紙價高。
讀樂天詩戲效其體
作者：虞儔
朝代：宋

杖屨南坡路不賒，就中景物四時佳。
春林競秀烘遲日，雪岫初晴眩曉霞。
炎夏清風橫一榻，澄秋明月滿千家。
人生適意須行樂，况是樽前鬢未華。
讀漢老弟中秋前一夕之詩似太凄切輒次韻勉釋之
作者：虞儔
朝代：宋

秋與詩人著意清，不平寧作候蟲鳴。
閒愁有底能千斛，久雨終當快一晴。
富貴時來何足道，英雄天亦不徒生。
來宵徑就姮娥約，丹桂當年種已成。
讀白樂天詩集
作者：虞儔
朝代：宋

詳觀白傅一篇詩，長日何須一局碁。
字細縱然勞眼力，理長尤是契心期。
誇張歌酒渾相似，消遣窮愁亦自知。
大節更思公出處，寥寥千載是吾師。
賦芍藥
作者：虞儔
朝代：宋

紛紛時世粧，爭欲媚韶光。
正值三春暮，能教一國狂。
妖嬈欺酒聖，豪麗僣花王。
不料東風惡，飄零亦太忙。
賦雪·其一
作者：虞儔
朝代：宋

風緊靈犀怯鎮帷，曉來白盡遠山眉。
石蹲錯認鹽形虎，地煖應知穴處狸。
色混江梅無眼目，潤添隴麥有膏脂。
朱門酒肉嗟遺臭，藍縷樵夫不掩肌。
賦雪·其二
作者：虞儔
朝代：宋

風回雪急巧穿帷，黄竹歌殘更斂眉。
燕集幾家尋鵠鷺，獵圍何處問狐狸。
長饑政自愁黄獨，高卧誰能管竊脂。
頼有寒梅爲老伴，也應凍減一分肌。
贈孫尉姑蘇紫石銚孫有詩次韻
作者：虞儔
朝代：宋

吳儂生長水與雲，不採蓮花拔蒲根。
窮山鑿石出奇怪，顛坑仆谷無寒溫。
宣和倖臣以佞進，橫江花石如雲屯。
造化有此誠瘡痏，奈何浮靡誇朴敦。
守令誅求星火迫，州縣驚擾河濤翻。
舉觴誰酹栟櫚子，我欲從之以爲昆。
爾來刳作短尾銚，形模簡古得全渾。
遺君日以烹龍鳳，要和松風瀉潺湲。
彌明譏評二子媿，盧仝風味千載存。
搜攪胸中萬卷富，傾動筆下三峽源。
可憐長安貴公子，飽餐荔支饜河豚。
豈知是中有佳趣，目方忤視手不捫。
武夫丁字且不識，一礮擬落天驕魂。
平生攘臂咤飛石，唾取青衫明主恩。
書生調度清且苦，臭味不同誰與論。
祝君勿遣羊羹污，以友石供古銅盆。
贈潘接伴
作者：虞儔
朝代：宋

淮海相逢便說詩，新來匡鼎解人頤。
句中有眼人誰識，絃上無聲我獨知。
每見朋遊談警策，偶因王事得追隨。
西湖近報梅花約，歸趁東風第一枝。
贈總領韓郎中四十韻
作者：虞儔
朝代：宋

玉帛修和好，邊隅久晏寧。
狼貪素谿壑，鯨浪忽滄溟。
江漢危航葦，關河失固扃。
兩淮先齮齕，四海漸凋零。
稍喜呻吟地，重霑廟社靈。
帝方恢祚運，公合在朝廷。
故國非喬木，聞詩飽過庭。
經綸一門事，風采四夷聽。
共喜難兄弟，于今尚典刑。
陵雲臨北固，雪涕陋新亭。
清切郎官宿，光輝使者星。
深源觀出處，李泌盛年齡。
人傑今爲用，天驕盍暫停。
大弨弦白羽，雄劍發新硎。
貔虎三千士，芻糧十萬舲。
少須姿宿飽，作氣上青冥。
傳檄收天府，偏師下井陘。
孑遺新雨露，幽蟄待雷霆。
命服期三錫，腰鐶擁萬釘。
歸來覲旒冕，早晚煥丹青。
伊昔蒙傾蓋，隨羣預掣鈴。
初筵叨禮數，接武奉儀型。
載酒桃花浪，尋詩杜若汀。
一斑窺豹管，什襲換鵝經。
深汲無長綆，洪撞僅寸筳。
違離念芝宇，開落幾堯蓂。
生計春冰薄，先疇露葉暝。
抱經羞畫虎，娛老託原鴒。
忝竊空黄甲，衰殘類白丁。
塵生悲破甑，晨起問儲缾。
孤宦徒爲爾，長饑未遽醒。
地寒誰援接，途遠更伶俜。
咽絕空階蚓，微茫腐草螢。
逮今施刻畫，猶得振毛翎。
幕府今多士，峨冠總寧馨。
暴鱗呼斗水，病顙憶林坰。
薄用收雞肋，微功蓄豨芩。
真成能肉骨，坐待脫拘囹。
自是權輿地，宜深肺腑銘。
寧聞量如海，不受一浮萍。
贈耘老弟韻
作者：虞儔
朝代：宋

夜永青缸一點明，雨聲著瓦似荷聲。
何人高卧西窗下，先覺凉從枕簟生。
赴吳興初入境
作者：虞儔
朝代：宋

詔書催發太頻頻，千騎東來喜望塵。
不爲尋芳寧較晚，固應入境便頒春。
風和漸覺旌旗轉，野曠遥聞鉦鼓新。
千里嗷嗷方待哺，自慙何以慰斯民。
轎中疲甚作絕句
作者：虞儔
朝代：宋

謝雨還如禱雨時，籃輿頓撼不勝疲。
兩回往返千餘里，祿馬交馳恐應之。
近以續筋丹并瓜瓠送珣禪師師有偈因和·其一
作者：虞儔
朝代：宋

此身非我何由病，識破還渠大丈夫。
毒藥故應無用處，不須錯認作醍醐。
近以續筋丹并瓜瓠送珣禪師師有偈因和·其三
作者：虞儔
朝代：宋

欲將何物供齋盂，慚愧初無乳與酥。
滅盡世間顛倒想，元來烝鴨是烝壺。
近以續筋丹并瓜瓠送珣禪師師有偈因和·其二
作者：虞儔
朝代：宋

塗毒鼓中初未有，維摩室內本來虛。
腦門一服須教裂，試問禪師嚥得無。
述情
作者：虞儔
朝代：宋

間闊忻逢諸葛豐，不應阮籍哭途窮。
擬留重客傾家釀，更喜賢郎有父風。
詩思憑陵烟雨上，宦情抖擻簿書中。
擊鮮下舍聊乘興，未許黄堂舍蓋公。
迴至南京聞杜鵑
作者：虞儔
朝代：宋

夏木陰陰四月天，傷心滿目舊山川。
還轅已落春歸後，始到南京聞杜鵑。
送別王誠之給事
作者：虞儔
朝代：宋

嫋嫋酸風吹客衣，冥冥芳樹攬愁思。
誰教宦路分南北，自是人生足別離。
送岸飛花何太急，留人夜雨故來遲。
眼前他日鳬鴻墮，莫作情疎不寄詩。
送張伯子尚書帥隆興·其一
作者：虞儔
朝代：宋

舂容聽履上星辰，玉笋班中第一人。
暫藉威名分閫寄，賸留風采照廷紳。
何人重記西山雨，老我空傷南浦春。
此去莫貪爲郡樂，紫樞黄閣待經綸。
送張伯子尚書帥隆興·其二
作者：虞儔
朝代：宋

十年沉落困推擠，出處於公恨不齊。
本謂重來酬契闊，豈期一見又分携。
風吹渭水波聲小，春壓陽關柳色低。
老矣銷魂難語別，且須倒盡玉東西。
送朱宰·其一
作者：虞儔
朝代：宋

疇昔鳴琴子賤堂，至今絃誦尚悠揚。
農桑樂歲千家足，桃李春風幾度芳。
疾惡政緣同伯厚，愛民何止一桐鄉。
烏臺此去真朝夕，劍履還須去尚方。
送朱宰·其二
作者：虞儔
朝代：宋

一識荆州已是榮，二年尤足慰平生。
從來東粵輕公子，只有臨邛貴長卿。
慘別翻令詩句鈍，臨行重把酒壺傾。
故人聞道開東閣，拭目雲霄九萬程。
送林子長赴姑孰泮宮
作者：虞儔
朝代：宋

綠波風駛引征帆，九萬扶摇入羽翰。
詩句最憐雲不定，宦情况與月同寒。
襟期莫作別時惡，出處須留晚歲看。
漫道江東懷李白，清才應合在金鑾。
送湯倅二首·其一
作者：虞儔
朝代：宋

青衫試吏古桐川，識面池陽別駕賢。
但喜論交時一笑，不知爲客度三年。
新來懷抱愁分袂，此去功名好著鞭。
未必九華清絕地，更能留滯玉堂仙。
送湯倅二首·其二
作者：虞儔
朝代：宋

別乘詞鋒不費磨，江山得助想經過。
離情柳色長亭暮，愁緒梅腮細雨多。
渭北論文須細與，洛南問業念如何。
有時尺素頻相寄，莫負東來錦鯉波。
送萬舍人將漕江東
作者：虞儔
朝代：宋

左螭玉立聳朝端，底事飄然便掛冠。
簡記起家千載遇，光華持節萬人看。
溪山好處寧終戀，鷗鷺盟前莫遽寒。
已是詔書催上道，却煩尺鯉問平安。
送藕
作者：虞儔
朝代：宋

白藕分甘來玉井，碧筒薦酒吸鯨川。
雪霜笑逐金刀落，便覺橫塘在眼前。
送鄧舍人將漕西淮用舍人坐上詩韻·其一
作者：虞儔
朝代：宋

西湖烟柳勝陽關，遮斷淮南大小山。
詩好固應傾座上，酒行猶喜到花間。
君王納諫寧容去，風雨愁予豈坐慳。
未用疾驅催上道，鋒車有詔徑須還。
送鄧舍人將漕西淮用舍人坐上詩韻·其二
作者：虞儔
朝代：宋

醉裏誰分主與賓，離觴到手莫辭頻。
感懷今日知何日，屈指三春破二春。
北郭忍教風送客，江湖猶頼雨留人。
晚晴依舊山光好，穩穩移舟傍玉津。
送隠靜恭老
作者：虞儔
朝代：宋

妙喜老人骨應槁，明月堂空迹如掃。
叢林耆舊半消磨，砥柱頹波餘此老。
五峯深處開道場，道價重於連城寶。
我蓋知名二十年，長恨識師之不早。
朅來陵陽第二峯，一笑相從即傾倒。
午窗對坐語笑清，夜榻歸來魂夢好。
大顛理勢恐是渠，澄觀公才何足道。
青衫我亦行作吏，未盡俗緣多病惱。
相期巢父早掉頭，共住山中拾瑶草。
送顔尚書知泉州
作者：虞儔
朝代：宋

聽履星辰最上頭，一麾得請暫南州。
高風凜凜推前輩，政路駸駸却倦游。
地近枌榆同衣錦，天低雨露密承流。
只今廊廟須公等，燕寢凝香莫久留。
途中得姜總管詩因和韻
作者：虞儔
朝代：宋

相知何必舊，我輩正鍾情。
老去難爲別，詩來愈覺清。
舟虛和雪載，水淺過灘平。
一路俱佳境，收歸五字城。
途中述懷
作者：虞儔
朝代：宋

悠然旅酌夜沉沉，漫想歌眉带淺顰。
興寄鱗鴻寧有限，詩成珠玉未羞貧。
尚煩瀟灑登山屐，聊慰崎嶇窮谷民。
已笑割鷄非我事，頗嘗栖棘有斯人。
連日大雪獨坐有感·其一
作者：虞儔
朝代：宋

低唱誰家帳縷金，何如短棹泛山陰。
天邊鴈斷無留影，泓下龍寒亦懶吟。
著柳便隨風作態，欺梅除有月知心。
晴光却喜前村動，春事從今日日深。
連日大雪獨坐有感·其二
作者：虞儔
朝代：宋

呼得蒼頭數橐金，旋沽村酒過牆陰。
焦琴不鼓知音斷，凍筆頻呵作意吟。
擾擾漫天空眩目，看看出日爲寒心。
憑君試向江邊問，又漲晴波幾尺深。
連日將行泥塗風雪因作二詩一以自嘲一以自解·其一
作者：虞儔
朝代：宋

薄宦才堪雞肋比，泥塗風雪不償勞。
折腰始悟青衫左，到底山林一著高。
連日將行泥塗風雪因作二詩一以自嘲一以自解·其二
作者：虞儔
朝代：宋

天公憐我太徒勞，爲散冰花洗鬰陶。
翻覺籃輿清興動，風流不減剡溪高。
連日禱雨猶未應也數語漫述皇恐之意呈簿尉·其一
作者：虞儔
朝代：宋

誰令旱魃逞神姦，悵望西疇一雨慳。
日永六龍方緩轡，天高九虎政當關。
不論賦入今難辦，見說流移昔未還。
地上小臣真蟣蝨，禱祈無效祇慚顔。
連日禱雨猶未應也數語漫述皇恐之意呈簿尉·其二
作者：虞儔
朝代：宋

小兒曼倩儘狂姦，試掉雷車與破慳。
慰我農民須早計，憐渠歲事頗相關。
齋盂并日渾忘味，詩債如山只欠還。
謝令冥頑推不去，毫絲無補亦胡顔。
連日雨遂阻到草堂用前韻寄意
作者：虞儔
朝代：宋

草堂松竹著寒輕，晚歲相看益友生。
今雨不來增悵望，却煩鐘鼓報晴聲。
遊宦十年于外歸自浙東覩西山先塋周圍林木氣象大非昔比蓋緣藩籬既徹本家樵採不以時外人侵盜復無禁理勢固應爾也今春憂居遂協謀兄弟傚先君舊來規橅創夾籬界庶外人知吾輩用意所在有所忌憚不肆侵盜而本家樵採亦有時云耳因以詩識歲月
作者：虞儔
朝代：宋

萬畝墳山遍野陰，幾年樵採到如今。
藩籬有限重加護，斤斧無端免見侵。
缺處更須頻檢校，暇時何惜一登臨。
先君暗裏應傾倒，方信流長源更深。
遊虎丘再用韻
作者：虞儔
朝代：宋

虎丘欲到幾年華，靈運何妨不在家。
風艇也遭新壩阨，芒鞋可憚去途賒。
禪心默會點頭石，幻化應羞解語花。
憶昔吳王舊池館，一堪行樂一堪嗟。
過半山亭
作者：虞儔
朝代：宋

躍馬青羅步幛間，松林盡處是前山。
玉梅剛障春風面，殘雪融時見一斑。
過南京
作者：虞儔
朝代：宋

三蘇當日振英華，下榻相看意已佳。
太息樂全無復見，舊廬聞屬女真家。
過永城
作者：虞儔
朝代：宋

河南名縣固多矣，有底永城天下聞。
大抵地因人後重，固知千載有知音。
過登源英濟廟祈雨
作者：虞儔
朝代：宋

古廟出靈響，吾儕非過求。
山田雖欠雨，陂水尚通溝。
出郭漸無日，祈年望有秋。
豚蹄真狹甚，明信或堪羞。
過登源英濟廟祈雨
作者：虞儔
朝代：宋

連年因旱禱叢祠，未免斯民有怨咨。
擬學催科今晚矣，不能引去更何之。
下田敢有百車望，好雨猶寬三日期。
慚愧農家私水利，桔槔雖巧不容施。
過石湖關
作者：虞儔
朝代：宋

北關險處絕攀躋，牧馬休教識玉溪。
他日君王如有問，固應曾說到淮西。
過西山遇雨晚晴乘凉以歸
作者：虞儔
朝代：宋

巖前垂溜忽涓涓，疑是池龍肯看鞭。
千嶂黑雲纔過雨，一番白水又平田。
潤添秔稻翻凉葉，喜入樵蘇爨晚烟。
馬上歸來聞好語，荷鋤相對說豐年。
道中雨
作者：虞儔
朝代：宋

晨光欲動尚熹微，漠漠春陰未解圍。
霧掩前村迷酒旆，風吹寒色著征衣。
功名底許妨行樂，出處年來果是非。
一笑南坡歸夢裏，滿山桃李政芳菲。
道場山勸農
作者：虞儔
朝代：宋

粵在千峯頂，重來二月天。
雨紅晴尚濕，波碧遠相連。
旌旆行雲裏，樓臺落照邊。
一犁農事起，胡不早歸田。
道院周圍果實皆先居士手植因長老今摘送不勝追感再成山偈
作者：虞儔
朝代：宋

仙翁久矣騎鯨去，華表終朝化鶴來。
更待蟠桃千歲熟，慈顔應認手親培。
郁簿以侍御李公頃宰中山清賞圖詩軸相示因賦
作者：虞儔
朝代：宋

中山清賞好家風，父母猶能說此翁。
誰與畫圖傳浙右，更餘詩句滿江東。
日邊縱識雙鳬舄，天上難留一馬驄。
投紱歸來名愈重，橐金雖盡樂何窮。
郁簿以職事出城且有登臨之勝小詩戲之
作者：虞儔
朝代：宋

想見先生喜見顔，登臨今在翠微間。
茲遊便是揚州鶴，不用持錢更買山。
郁簿行年四十有九讀李太白潯陽感秋詩慨懷有作次韻勉之
作者：虞儔
朝代：宋

清德如公畏四知，流光底事感圓蓍。
日邊丹鳳聊棲棘，月下驚鴻尚揀枝。
五十知非慚漏盡，百年彊半怪駒馳。
買臣富貴猶堪待，莫誦潯陽落魄詩。
郁簿詩來記向來訪逮小酌家釀一兩日又將全熟矣用韻爲約
作者：虞儔
朝代：宋

酒紅拂拂借蒼顔，一笑忘形爾汝間。
早晚小槽新釀熟，能來把酒對南山。
郡驛阻雨
作者：虞儔
朝代：宋

狂瀾公獨障東川，忠力能回尺五天。
千騎出遊應雨止，尚須燈下理殘編。
酬常丞見和
作者：虞儔
朝代：宋

周南留滯玉堂仙，千騎那教下蜀川。
梁上幾看明月夜，江東空想暮雲天。
五年契闊音書斷，萬里歸來語笑鮮。
喜有常郎天下士，肯來相對語殘編。
釣臺·其一
作者：虞儔
朝代：宋

橫足論交萬乘輕，富春山水足平生。
從教太史占星變，自是難忘故舊情。
釣臺·其三
作者：虞儔
朝代：宋

四海斯文一范公，雲山江水兩爭雄。
舊碑可惜隨煙燼，新刻摩挲恐未工。
釣臺·其二
作者：虞儔
朝代：宋

故人昔有劉文叔，此地今餘嚴子陵。
行客漫懷千古意，相逢林下一何曾。
閏二月二十九日早離廣德大雨日午晚晴又雨宿黄蘗坊
作者：虞儔
朝代：宋

家山入望更貪程，造物無心雨與晴。
今日莫愁明日近，一程但作兩程行。
生須快意何嘗夢，久不還鄉亦自驚。
親戚固應情話在，爭先僮僕已歡迎。
除兵部侍郎賜带趁朝參
作者：虞儔
朝代：宋

幸叨持橐侍甘泉，敢意恩榮慰暮年。
紫綬金章光照地，絲鞭玉勒喜朝天。
兒曹莫起無魚嘆，人世難爲跨鶴仙。
報國無功還自愧，直須及早决歸田。
除夜書懷
作者：虞儔
朝代：宋

吳楚鄉風異，悲歡物態多。
歲華驚晚暮，吾道恐蹉跎。
莫唱黄鷄曲，寧爲白石歌。
明年六十一，不醉待如何。
除日失步詩以自解
作者：虞儔
朝代：宋

雙脚平生不踏空，誰教仰面看飛鴻。
娛親正要同萊子，爛醉何曾過阿戎。
已分折腰營五斗，恐因折臂作三公。
妻孥不用閒惆悵，得失從來塞上翁。
除日獄空唯欠租監繫頗衆因悉縱遣之期以開歲五日畢來因記東坡先生倅杭除夜直都廳囚繫皆滿題詩壁間輒用其韻
作者：虞儔
朝代：宋

訟牒日已稀，私幸庭無留。
胡不了租稅，顧爲此拘囚。
催科迫星火，對案亦包羞。
作苦念田家，歲莫得少休。
羔酒會鄰里，盍歸與婦謀。
刻期亦人耳，吾其反自修。
離都下
作者：虞儔
朝代：宋

經年不踏軟紅塵，偶入修門事事新。
本爲湖山尋舊約，却愁風雨送行人。
多情黄菊空搔首，無伴芳醪可入唇。
今歲重陽殊草草，南坡歸夢夜來頻。
雨中偶成呈天任
作者：虞儔
朝代：宋

久雨苦不樂，吾廬亦未貧。
十旬兼美醖，千畝長脩筠。
睡蝶頻來夢，歌鶑皆惱人。
得君新唱和，懶病起精神。
雨花臺
作者：虞儔
朝代：宋

輶車行曉快新遊，更上雨花臺上頭。
看不厭人渾是景，清無極處奈何秋。
地完龍虎堂堂立，江泊鯨鯢衮衮流。
一带黄山是淮土，依然望弗見神州。
雨過
作者：虞儔
朝代：宋

處處村舂急，家家晚爨煙。
青山映丹杏，過雨轉嫣然。
雪後園中探梅得數枝
作者：虞儔
朝代：宋

天人戲剪六花飛，却訝江梅開較遲。
自是東皇私有約，故教林主緩爲期。
雪後過南坡·其一
作者：虞儔
朝代：宋

南坡千樹總瓊瑶，走馬來看及未消。
短鬢風前愁素領，衰顔酒後借紅潮。
松饒蒼鬣猶能奮，梅耿香魔苦費招。
此景此時無我共，新詩吟罷獨長謠。
雪後過南坡·其二
作者：虞儔
朝代：宋

扶桑暖翅接金烏，韝上饑鷹待一呼。
懸滴梅梢珠璀璨，墮花檜頂粉模糊。
明年翠浪麥須好，何處青帘酒可酤。
萬里江山誰畫得，天開新樣雪晴圖。
雪晴後書懷·其一
作者：虞儔
朝代：宋

爛銀白璧遣誰收，米盡家家典破裘。
應爲溪橋添曉溜，豈憐野渡有橫舟。
侵凌蓬鬢霜千丈，浮動梅梢月一鈎。
歲晚風光天必相，未甘亭上話三休。
雪晴後書懷·其二
作者：虞儔
朝代：宋

明堂杞梓必兼收，未信英雄老一裘。
彭澤不妨聊束带，巴東何事嘆孤舟。
會須取印大如斗，寧羨封侯曲似鈎。
咄咄那庸如許事，尊前且食蛤蜊休。
青山買舟
作者：虞儔
朝代：宋

落日千烏外，青山一望中。
買舟羣僕喜，兀坐與誰同。
旅店孤煙起，田家曲港通。
鷗盟暫時乞，又踏軟塵紅。
鞏使君一新社稷壇宇次汪倅韻
作者：虞儔
朝代：宋

巋然壇宇俯清流，須信規摹跨別州。
端爲苴茅崇屏翰，要知束楚貴綢繆。
治聾有酒煩分饋，宰肉何人嘆滯留。
天欲吾公安社稷，未宜小試羨三休。
鞏使君勸耕汪倅有詩次韻
作者：虞儔
朝代：宋

小隊行春簇使旌，黄童白叟遞逢迎。
勸耕試向何山麓，競渡還傾極樂城。
畫舫驍騰喧鼓吹，紅粧凝佇傍軒楹。
山公歸路人爭看，已有豐年笑語聲。
韓知府挽詩二首·其一
作者：虞儔
朝代：宋

宦路雲霄近，鄉評月旦賢。
不惟同里巷，曾是接官聯。
西浙勞裨贊，東淮適後先。
向來吹送意，豈料隔重泉。
韓知府挽詩二首·其二
作者：虞儔
朝代：宋

方美朱輪貴，俄驚丹旐新。
鳳毛看二子，鶴髮慰偏親。
甲第歸無日，名園跡已陳。
風流山下路，楚挽倍傷神。
韓知閤挽詩·其一
作者：虞儔
朝代：宋

一品真王裔，先朝長主孫。
華途聲烈在，上閤典刑存。
閭里羣知敬，朝廷愈覺尊。
天胡嗇之壽，莫返九原魂。
韓知閤挽詩·其二
作者：虞儔
朝代：宋

容色雖嚴重，襟懷實坦夷。
功名期自奮，趨向肯隨進。
翻念懸車樂，俄成易簀悲。
扁舟苕霅上，此意幾人知。
頃嘗將漕淮東林子長今膺是選因以小詩述懷庶幾古人贈言之意云·其一
作者：虞儔
朝代：宋

德星天遣出淮濆，玉節光華委十分。
可但籌邊專餽餉，直須曠土盡耕耘。
向來我已慚無效，此去君當勉策勳。
尚有龜山風浪惡，得無遺恨雁離羣。
頃嘗將漕淮東林子長今膺是選因以小詩述懷庶幾古人贈言之意云·其二
作者：虞儔
朝代：宋

淮邊陳迹試重論，走遍西途落木村。
依舊江山連北固，承平池館羨東園。
中原入望堪垂涕，古汴無情尚有痕。
歲漕東南六百萬，云何異域得遊魂。
食墨魚有感
作者：虞儔
朝代：宋

誑人吐盡胸中墨，不料反爲人所得。
禍變之來非所慮，僅與詩人供一筯。
韓非竟以說難死，楊惲詩成汙刀机。
子雲嗜學甘寂寞，晚年奇字終投閣。
撐腸文字五千卷，不救顔回忍饑面。
三年博士冗不治，半生鉛槧寧非癡。
老兵兩眼不識書，飽食高眠我不如。
食後過竹堂風雨遽作賦所見
作者：虞儔
朝代：宋

雲氣四蒸雷蓄怒，山雨一來風借助。
抱頭乳燕竄低簷，噤口黄鸝在深樹。
竹圍萬槊齊驚呼，老松不動如亞夫。
何人筆端带三昧，畫作竹堂風雨圖。
食洞庭橘有感
作者：虞儔
朝代：宋

洞庭霜橘偶明珠，磊落堆盤照坐隅。
九頌固應原取友，千頭寧與李爲奴。
佳名自昔南邦貴，丹實由來北地無。
此日滿懷三嘆息，惸然天地一身孤。
飯後過南坡觀雪二絕·其一
作者：虞儔
朝代：宋

晨觀已落園翁後，飯已來時計一疎。
太息若曹誰領會，更教能賦總輸渠。
飯後過南坡觀雪二絕·其二
作者：虞儔
朝代：宋

扶筇行雪又尋梅，花下衝寒要一杯。
好事有誰能問字，可須能載麴生來。
飯有沙二絕·其一
作者：虞儔
朝代：宋

東西斷渡欲浮槎，朝來絕市無魚蝦。
我倉濕穀舂不得，客米炊來飯有沙。
飯有沙二絕·其二
作者：虞儔
朝代：宋

厨人淘米不淘沙，豈爲先生惜齒牙。
烘穀旋舂供晚爨，瓶儲未可笑陶家。
駕御带欲載糯米入城先以詩敘情因次韻只此便當執狀也
作者：虞儔
朝代：宋

種秫詩人也未窮，百篇欲就醉顔紅。
却思白墮相逢晚，不分青銅一笑空。
卧甕更須防吏部，抱琴應不問新豐。
何當乞與青田核，聖處時時任一中。
魚袋山
作者：虞儔
朝代：宋

山名魚袋不尋常，正在西塋水口傍。
往日先君親指似，果然紫綬印金章。
黄仲本自浙西漕幕得倅臨安暫往寓居德清遽然話別詩以送之
作者：虞儔
朝代：宋

外臺賓幕始知名，見說君王念老成。
此去監州真有命，向來相國詎忘情。
吾儕老矣難爲別，世路悠然莫計程。
强說從來還信否，一篙春水片帆輕。
龍池禱雨
作者：虞儔
朝代：宋

御府金奩出寶薰，爇來池上定知聞。
龍應覆手能爲雨，岫豈無心漫出雲。
秧插高田猶未遍，泉流幽澗恐難分。
奉常典禮吾方與，毋作神羞視秩文。
七十生朝製坡帽
作者：衛宗武
朝代：宋

喜至生朝疾有瘳，旋裁坡老帽蒙頭。
肖形雅稱氅披鶴，緩步何須杖策鳩。
皓首今爲七十老，黄花更有幾番秋。
明年準擬拋家宅，水北山南狎野鷗。
下嶺
作者：衛宗武
朝代：宋

下嶺望前村，參差去路分。
數疇田接壠，一穗爨生雲。
古樹藏山脅，幽泉潄石齦。
巖居非不隠，士馬亦紛紛。
久晴喜雨詩
作者：衛宗武
朝代：宋

日夕庚暑袢，無以袪熱惱。
甘霔從何來，雷轟電光繞。
勢如天潢翻，滂流浹清曉。
六合開新宇，一氣蘇羣槁。
凉颸散窗戶，炎熇泯如掃。
從此協雨暘，免使虞旱澇。
庶幾膴膴原，俱斂穰穰寶。
大東與小東，民力差已耗。
天公匪憒憒，善應固有道。
未憂供百需，且欲資一飽。
維魚行協占，焚尪頌有昊。
之霅
作者：衛宗武
朝代：宋

小艇經從處，村村盡掩扉。
山川今似舊，城郭是耶非。
澤竭魚龍困，林空鳥雀稀。
天寒歲年晚，蚤計盍知歸。
二疏
作者：衛宗武
朝代：宋

二君聳高致，今古知敬慕。
勇退人所難，尤得所以去。
貴戚舉愛弟，將使噲爲伍。
天子尚衷疑，抗議非不許。
儻或身久留，寧免與時忤。
駕言盍知止，幡然解印組。
歸來逸老壽，榮辱一無累。
鬻金廣田宅，拒絕兒輩語。
多財益其過，富爲衆怨府。
賢哉乎斯言，奚止明出處。
五雲詩
作者：衛宗武
朝代：宋

千巖萬壑東南美，中有一山尤秀偉。
伊誰衣被以佳名，非霧非烟騰瑞氣。
有人於此曾課書，出山能士爲寫圖。
風林泉石振清響，佔畢吟誦聲難模。
聚爲胸中綫五色，不補衣裳華衮黻。
迺作江湖漫浪遊，奮藻揚葩肆吟筆。
文爲人瑞要瑞時，時不與我文奚爲。
何如抱書還舊隠，姑頌楚橘歌商芝。
吾衰一字不解作，平生學殖嘆荒落。
爲儒無用擬修玄，徒想仙人五雲宅。
代餞行·其一
作者：衛宗武
朝代：宋

比來長掾宰如君，退食時惟儒士親。
編簡香中猶得味，簿書叢底不沾塵。
乍交祇恨過從淺，每到須蒙問勞頻。
多少清風留鶴國，不堪折柳向西津。
代餞行·其二
作者：衛宗武
朝代：宋

下車人已誦廉平，三載松江著令名。
敏則有功無滯事，惠而爲政及疲氓。
班班可紀郡曹美，去去先馳臺掾聲。
騰實蜚英聞北闕，佇看紫詔趣亨程。
伊周
作者：衛宗武
朝代：宋

誓征黜夏命，武成有商邑。
惟王弗率祖，沖人初嗣歷。
既放奉歸亳，已攝復明辟。
前此所未聞，浮言曾罔恤。
二公德動天，民亦歸其德。
忠誠靡有他，上下素孚格。
遂以直道行，觀聽自無惑。
吁嗟人不古，後世幾新室。
伐墓松
作者：衛宗武
朝代：宋

鬰鬰乎佳哉，古松茂而秀。
封植難計年，龍鸞相錯糾。
天風動清籟，洞庭喧雅奏。
護之珠玉如，期以金石久。
夫何從斧戕，山木豈自寇。
衆咻謂宜然，一諤固所否。
梯航方勤遠，斬刈或恐復。
衆巔已成童，懷璧豈吾有。
欲爲狂瀾障，無奈鑠金口。
幾世培梁棟，一朝等薪槱。
壤樹其可芟，不覺眥飛溜。
惟思植萬本，易新以補舊。
初如牛羊散，漸見蛟虬走。
庶保墓域安，盤錯至不朽。
借丹巖韻貽青溪
作者：衛宗武
朝代：宋

良朋有約著書催，未到愁雲撥不開。
丹穴孤雲宜間見，青溪隻鶴喜重來。
有誰剖玉明荆璞，愧我無金築隗臺。
鄭校子衿佻達久，擬延尼父鑄顔回。
偶成
作者：衛宗武
朝代：宋

平生夢不遇邯鄲，學道求仙興已闌。
旋改詩編入新刻，重尋琴譜發清彈。
不慚晚境爲寒峻，翻笑當年慕熱官。
志業無成年及耄，那知身反誤儒冠。
僧庵
作者：衛宗武
朝代：宋

結屋倚巖隈，日高晨露晞。
開門放山入，隠几看雲歸。
野老披白袷，樵夫穿翠微。
僧居無箇事，盡日客來稀。
元日雪
作者：衛宗武
朝代：宋

曉來雲氣忽氤氳，上瑞俄驚到眼頻。
隔得一宵猶带臘，飛來萬點總成春。
方傳六琯葭灰動，又報千林花事新。
試向庭前披鶴氅，却嫌標致怯前人。
再和易後韻爲前韻六首·其一
作者：衛宗武
朝代：宋

多公苦嗜吟，殆類書癡竇。
水火燥濕仝，一見懽如舊。
七步未爲敏，百篇可立就。
咀嚼牙頰香，氤氳滿襟袖。
渾渾乎其來，勢若瓴建溜。
再和易後韻爲前韻六首·其三
作者：衛宗武
朝代：宋

妙語來翩翩，賡句慚草草。
一鼓再則衰，氣痿腸亦槁。
詩不造風雅，可觀徒小道。
書能破萬卷，篇章自然好。
淺學無根源，易涸如潢潦。
再和易後韻爲前韻六首·其二
作者：衛宗武
朝代：宋

黑不待黔烏，白不待浴鵠。
天分既超卓，能消幾學術。
飄飄霞外姿，瞳方而髮綠。
滿腹貯古書，咳唾可袪俗。
沖氣以爲和，陽春散晴旭。
再和易後韻爲前韻六首·其五
作者：衛宗武
朝代：宋

懽猶程孔交，來匪張范約。
豈但授館粲，雅與同丘壑。
我圃三徑荒，幾年負杯酌。
秋葉與春花，今幸復還昨。
園丁報新陽，早梅紅破萼。
再和易後韻爲前韻六首·其六
作者：衛宗武
朝代：宋

欲絕子期絃，肯鼓齊門瑟。
諫官不足爲，孰可凂少室。
然當展素藴，佐主爲召畢。
志在澤斯民，思與鄒軻匹。
難作遯世翁，江梅有佳實。
再和易後韻爲前韻六首·其四
作者：衛宗武
朝代：宋

西風葉滿庭，欹枕聽鳴雨。
悽然百感生，愁緒未易數。
思昔詠干旌，良馬素絲組。
今爲白屋夫，低頭拜官府。
猶喜七十公，可免差科苦。
再用韻答和者
作者：衛宗武
朝代：宋

依山構靖廬，雖陋亦可坐。
幽林隔塵囂，邐迤八九嶞。
時來友高士，一歲知幾過。
野花薰醉醒，山鳥啼夢破。
何莫匪真詮，豈爲崇小果。
頗喜仙侶稠，可使玄風播。
道腴足雋永，世味等涕唾。
谷神儻不死，造物何能奈。
多君從我游，白雲肯分卧。
第嗟屋宅壞，殆類甑已墮。
內煉悵莫成，服食其或可。
伯陽丹鼎餘，刀圭分贈我。
再遇雪
作者：衛宗武
朝代：宋

窮冬滯空山，風雨何凄迷。
馮夷工剪水，有技不肯施。
俄於夜未分，六出紛葳蕤。
但見草壤間，疊疊生玉枝。
須臾遂彌滿，匼匝生四圍。
突兀千丈高，浩無膚寸遺。
寒林遠映带，一色相參差。
天工呈大巧，幻出此段奇。
遂令翳薈間，瑣碎玉作姿。
安得借化冶，烹鍊如銀爲。
勿使見睍消，有若朝露晞。
巨靈與夸娥，負挾從我歸。
以此幾嵯峨，森列置八維。
爲民除熱惱，盛夏袪炎威。
金石可流爍，天瑞無變移。
良宵著明蟾，遶以波琉璃。
四時照吟筆，千古凝清輝。
冬留紫芝庵即事
作者：衛宗武
朝代：宋

玄冬適莽蒼，霜宇更闃寂。
繫舟山下路，窈窕松關入。
一榻寄僧居，幽雲生卧室。
明朝過東山，千尋更矹硉。
丙舍尤杳深，寒林互盤屈。
孤楓綴餘丹，萬竹錯叢碧。
天寒鳥聲靜，木落山骨出。
飲無客獻酬，坐有僧分席。
一盃復一盃，不覺日之夕。
林鳥欲歸栖，翩翩競翔集。
萬點布平田，有似坡仙弈。
此行爲訪梅，東尋復西覓。
俄見影橫斜，蕭然倚山壁。
中有第一春，緘藏何太密。
數日我重來，要見南枝白。
出城山墓域行至趙村
作者：衛宗武
朝代：宋

纔出城山路，雲收霽景呈。
乾端頓軒豁，山色更晶明。
遠近煙村露，微茫野水橫。
平頭今七十，此地幾經行。
出郊
作者：衛宗武
朝代：宋

幾度擬郊行，天公欠一晴。
水寒魚絕影，林暝鳥藏聲。
雲斂天容凈，雨餘山骨清。
津橋小盤薄，梅有數枝橫。
初夏登北山
作者：衛宗武
朝代：宋

推篷數峰出，野色弄新晴。
雷復陽初長，雪消山更青。
嶺坳孤塔露，木杪片雲生。
何日塵緣了，來尋猿鶴盟。
初夏登北山·其一
作者：衛宗武
朝代：宋

春山如佳人，形色麗而秀。
茲來悵非時，已入朱明候。
片紅飛不留，萬綠新改舊。
接茵芳草蔓，偃蓋古木茂。
黛鬟臨水鏡，一色浄無垢。
戛然鳴聲幽，雅弄出禽口。
得閒此夷猶，不覺留滯久。
一葉泛澄川，縈回歷農畝。
决渠散青秧，耕夫類成偶。
舍舟挾短筇，崎嶇度重阜。
野芳氣如蘭，冉冉襲襟袖。
逶迤窮山椒，寸懷納宇宙。
川原浩無涯，萬象皆我有。
滄溟杳渺間，雲夢吞八九。
昌黎開衡雲，羊公登峴首。
顧我凡陋資，視此亦培塿。
雖然形氣殊，興趣無異否。
獨嗟今昔殊，人事有遷貿。
而我老無聞，將與草木朽。
陟巘復降原，玄廬新結構。
伊傅不可懷，松喬以爲友。
不死非所求，姑以佚吾壽。
初夏登北山·其三
作者：衛宗武
朝代：宋

出郭望遥岑，闒冗僅抔土。
何異龍蜿蜒，或若鳳騰翥。
兩岫更奇崛，不肯與噲伍。
烟雲或凝散，日月遞吞吐。
葱葱氣佳哉，景物此會府。
五茸三泖區，南東淮海距。
带接幾百川，盤亙千萬畝。
於中不著山，勝槩將焉取。
繇茲鍾神秀，人物亦翹楚。
所以機雲輩，落筆有奇語。
猶嫌氣節卑，未以勳業許。
何當地闡靈，英賢更旁午。
如眉有翁季，似岳生申甫。
壯觀此九峰，佳名昭萬古。
初夏登北山·其二
作者：衛宗武
朝代：宋

屢月不見山，胸次若逼窄。
舉棹遠相望，已漬雙眸碧。
即之清入神，喜復遂良覿。
非但塵思浣，頓覺餘疴失。
玉流浸層巒，緣雲抱幽石。
草木去浮誇，秋容浄如拭。
我來誰與儔，一道兼一釋。
精廬既窈深，靖宇尤邃密。
吟哦對青嶂，瀟洒娛白日。
奩香勘南華，孰爲寥天一。
初春次文友韻
作者：衛宗武
朝代：宋

原郊稚綠未成蒼，芽甲森森似蝟芒。
急景不堪烏兔躍，新年又見燕鶑忙。
看看地列千機錦，冉冉風傳百和香。
人事不如春事好，芳菲徒自滿河陽。
初秋夜雨
作者：衛宗武
朝代：宋

老火勢方張，欣逢律轉商。
打窗風送溼，襲袂夜生涼。
灑若煩襟豁，悠然清夢長。
流膏到原隰，黍稷徧含香。
別陳玉峰
作者：衛宗武
朝代：宋

三載相親久，臨分思黯然。
不堪蘭佩遠，近在菊花前。
欲買堯夫宅，難移杜曲田。
臺山千萬疊，書有鴈能傳。
劉錦山自衡州歸復書仍貽之詩
作者：衛宗武
朝代：宋

渺渺湘水波，浩浩衡山雲。
悠悠我之思，皎皎兮美人。
美人不可見，陵谷日遷變。
風塵方紛攘，意者生死判。
鴈來信可通，豈若重會逢。
恨無健羽翮，萬里飛相從。
腰下黄金佩，人間紫馬貴。
還疑衮繡身，易奪丘園志。
鶴髮幾七旬，年與君爲鄰。
交至老彌篤，恨弗時相親。
急流中勇退，一舸歸私第。
俄傳尺素書，讀之喜不寐。
願堅如蘭心，共締松菊盟。
毋貽林澗愧，復動軒冕情。
皓首金石契，何異園與綺。
昔日良友朋，今爲老兄弟。
北山值雪偶成
作者：衛宗武
朝代：宋

艮象涵萬有，佳趣備四時。
此行屬寒沍，喜遇臘雪飛。
琤琤初集霰，粲粲紛葳蕤。
奔騰漸成陣，勢作龍鳳馳。
森森千碧林，緣飾如珠璣。
旋觀壓層嶺，爛若銀成圍。
一天散和氣，萬境凝清輝。
飛揚到朽壤，臭腐爲神奇。
問山何幻怪，頃刻顔面非。
蒼蒼改正色，皓皓浮鬚眉。
我來逢此瑞，爽塏流肝脾。
對之豈徒酒，而可不以詩。
因詩探山意，春信橫南枝。
北山回櫂
作者：衛宗武
朝代：宋

高風掃羣翳，山色秀而靜。
寒林隠虬龍，幽徑行蛇蚓。
場登䆉稏實，水弄芙蓉影。
明發汎歸舟，秋空更青迥。
北山晚步
作者：衛宗武
朝代：宋

遠岫煙光合，天寒欲斂昏。
栖鴉依古木，歸艇入前村。
岸隔山藏寺，潮生水到門。
川原渾似舊，竚立暗銷魂。
北山遇雪
作者：衛宗武
朝代：宋

天公衒天巧，三見臘之時。
似花還非花，衮衮縱橫飛。
瀉竹振清香，壓梅迷真蕤。
烏兔耿無光，遁跡不敢馳。
雕鎪各成形，磊塊或作堆。
蔽空來若塵，著物明於璣。
武騎當此際，縱獵方打圍。
森森紛甲刃，爛爛光相輝。
豈若灞橋馿，領此一段奇。
今朝積數寸，回眎覺昨非。
比屋占農祥，津津喜上眉。
對書明徹眼，煮茗清入脾。
肯爲袁安卧，宜賦劉叉詩。
呼童掃松逕，迎客扶桃枝。
南塘歸自浙東
作者：衛宗武
朝代：宋

鼓枻歸來波浪平，碧天如水月分明。
幾番惡夢頻驚散，一片閒愁頓掃清。
桂子高風生逸思，菊花老圃悅吟情。
同盟約過淵明宅，載酒東籬莫厭傾。
南徐買舟將歸
作者：衛宗武
朝代：宋

風雨連朝思黯然，山迷宿靄水迷煙。
一年春事少閒日，半月客程逢漏天。
喜涉鯨波返江國，便思鶴唳買河船。
修途往復成何事，姑了餘生未了緣。
即席賡喜雪韻
作者：衛宗武
朝代：宋

崇巒九疊破天慳，地遠塵囂隔幾關。
方恨重雲封皓月，俄驚半夜老青山。
莫嫌臘後欠三白，且喜春前露一斑。
幾度冬來逢上瑞，更祈盈尺送舟還。
即席贈太陽山極圓上人
作者：衛宗武
朝代：宋

招提幾百載，其來自唐室。
屢此繫扁舟，過門不暇入。
豈圖今之行，招携敘舊室。
遂停欲歸櫂，重整倦遊屐。
粵昔有高僧，斯地曾卓錫。
湛然一方泉，千歲停寒碧。
古殿倚太陽，佛光含慧日。
巍巍屋上峰，森森庭下杓。
禪房窈且深，竹樹尤靜密。
開尊具濁饌，領客日至夕。
久要亦所難，此意豈易得。
探囊出詩章，往往名勝筆。
誦詩所以名，極圓而圓極。
又和詠梅·其一
作者：衛宗武
朝代：宋

逸氣飄飄似欲僊，不論茅舍玉堂前。
衆芳無此風神秀，十友推爲行輩先。
佳實尚堪爲世用，香名更喜有詩傳。
蕭蕭白髮差同色，也欲拈花上鬢邊。
又和詠梅·其二
作者：衛宗武
朝代：宋

幾回渴想此癯仙，誰爲招邀倏在前。
明艷弗爲諸垢染，孤標獨出衆芳先。
不矜顔色自奇絕，綽有馨香祇暗傳。
空想名園千樹發，何時持酒向花邊。
又題霅隴墳庵
作者：衛宗武
朝代：宋

斗大山庵歷幾春，茂林豐草綠初勻。
青山繚繞猶列戟，玉澗縈迴似曳紳。
新竹羽成雛鳳尾，古松鱗長老龍身。
吾年已邁嗟無用，表道瀧岡尚欠人。
君道
作者：衛宗武
朝代：宋

勳華相授受，謨典所具述。
其要在厥中，精一而允執。
惟誠乃能精，惟誠乃能一。
是以無黨偏，是以臻正直。
三代所共守，百世不可易。
伯者假仁義，戰國尚詐力。
漢唐非無君，文爲事矯飾。
其能粹而王，一指不可屈。
所以無善治，循襲至今日。
純誠而不雜，惟皇斯立極。
斂敷錫庶民，懋建昭大德。
治欲往古如，舍此他無術。
和丹巖·其一
作者：衛宗武
朝代：宋

芳事從今鼎鼎來，看看花片撲樓臺。
一和既盎寒如掃，錦繡香中圖畫開。
和丹巖·其三
作者：衛宗武
朝代：宋

絳帷深密障嚴霜，衿佩芬芳聚一堂。
竹外琅琅聽春誦，咿唔聲裏带詩香。
和丹巖·其二
作者：衛宗武
朝代：宋

玉女裁花撒碎瓊，寒威凜凜壓山屏。
消殘猶自衒天巧，點綴裙腰一半青。
和丹巖·其五
作者：衛宗武
朝代：宋

餘寒威壓皚浮瓊，粉黛羣空欠肉屏。
欲著春衫憶纖手，不勞陸展染青青。
和丹巖·其四
作者：衛宗武
朝代：宋

一片花飛未減春，方來赬紫蓋如雲。
新晴賸擬扶鳩杖，試探芳辰有幾分。
和丹巖以青溪至有作
作者：衛宗武
朝代：宋

故人未到欠詩催，纔到九山雲爲開。
野鶴正思尋老伴，盟鷗亦競喜朋來。
免教北隴慙空帳，消得南山詠有臺。
梅信已傳花信動，直須領客待春回。
和丹巖入屋韻
作者：衛宗武
朝代：宋

得廬莫恨太婆娑，繚以芳蘅葺以荷。
徙舍借車家具少，架書充棟手編多。
且甘窮巷飲瓢樂，須有文朋載酒過。
他日不妨更爽塏，詩人寧遜庾并羅。
和丹巖述志·其一
作者：衛宗武
朝代：宋

蠹簡鑽研眼欲穿，讀書何似夏侯玄。
文傳可使紙增價，酒盡何妨尊屢眠。
唾落成珠皆至寶，筆耕有粟勝良田。
席珍儘足需時聘，經史何勞手更編。
和丹巖述志·其二
作者：衛宗武
朝代：宋

室罄囊空氣不衰，朶頤寧肯舍靈龜。
多金未羨陶朱富，淅玉姑爲杜老炊。
暖客情難到貂鼠，惠人智不及蒲葵。
春風可笑隨流俗，不長桃枝長棘枝。
和人雜詠六首·其一
作者：衛宗武
朝代：宋

幾年抱渴襟，既見名副實。
擬爲嵇阮交，愧匪秦晉匹。
風翮翔空冥，遠避弋與畢。
汙世待澄清，其可事一室。
駕言投吾簪，終爲清廟瑟。
和人雜詠六首·其三
作者：衛宗武
朝代：宋

鐵研窮鑽研，知君用心苦。
撐腸書五車，何異羣玉府。
粲然以成章，雲錦工織組。
逸氣劘屈賈，餘子何足數。
八詠俄頃成，落筆傾風雨。
和人雜詠六首·其二
作者：衛宗武
朝代：宋

窮秋菊薦香，小春梅破萼。
時卉互芳菲，榮悴異今昨。
憶昔競芳妍，徵逐困吟酌。
老去厭浮華，雅志在林壑。
浩歌太沖章，願赴招隠約。
和人雜詠六首·其五
作者：衛宗武
朝代：宋

矯矯鶴盤空，𡄸𡄸雁鳴旭。
過雨沐遥岑，一日浣塵俗。
久欲抱琴書，栖霞潄澄綠。
劉安鷄犬仙，世豈無其術。
一笑秋水橫，飛來雙白鵠。
和人雜詠六首·其六
作者：衛宗武
朝代：宋

晴空擘絮雲，殘雨收綫溜。
晨興咀落英，風露入懷袖。
遠水浮秋容，吟墨寫難就。
碧山吾老友，扁舟擬訪舊。
公肯從我游，茗飲烹乳竇。
和人雜詠六首·其四
作者：衛宗武
朝代：宋

世榮易消歇，猶歲多旱澇。
又如紅紫芳，焉得四時好。
豈若潛窈深，考古而學道。
葆真育其龢，英華發枯槁。
出處明所宜，慎勿爲小草。
和催雪
作者：衛宗武
朝代：宋

我欲問天天穹窿，歲卜其有於歲終。
胡然玄律欲遒盡，燠乎一歲融而沖。
凍膚未起玉樓粟，寒力尚怯珠槽紅。
臘前三見瑞盈尺，九土斯農之望同。
沍寒雖以雲布濩，合影尚欠宵通朧。
梁園徒聚爲賦客，灞橋更誤能詩翁。
倩誰剪下銀潢水，六花人代天施工。
不必作威藉風伯，不必布勢勞豐隆。
預占多稼滿周畝，首驗小麥連崆峒。
嘗聞玉妃從者萬，要看羽衛來仙宮。
未多劉子比西閬，抑陋衛人歌北風。
撐腸吐出冰雪句，清輝交映彌寒空。
列岑銀鑄增突兀，千林楮刻森玲瓏。
瑶芝一望千萬頃，不辨田上田中中。
憶昔臘霙點予鬚，至今皓首如飛蓬。
自憐老朽難用世，祇堪把耒勤農功。
行天須見度有馬，入地庶使潛無螽。
年豐常願頌秋報，豈止擊壤歌三農。
和僧房巖桂
作者：衛宗武
朝代：宋

疊金綴粟映明霞，移下蟾宮一樹花。
最好色香俱洗凈，紛紛桂子落袈裟。
和南塘
作者：衛宗武
朝代：宋

歷徧崔嵬又涉川，菊秋還見早梅天。
重來槁頂惟添老，屢對青山似有緣。
携友擬爲深谷隠，有僧可問小乘禪。
臨風却憶南塘老，便脫芒鞋棹去船。
和南塘嘲謔
作者：衛宗武
朝代：宋

理存成壞與虧全，人事悲懽莫不然。
梅帳道人新活計，柳枝歌妓舊因緣。
斷絃謾說鸞膠續，剜肉難將獺髓填。
更遣青裙並赤脚，獨將琴冊寄餘年。
和南塘詠梅
作者：衛宗武
朝代：宋

剝極大冶如死灰，潛陽初動生意回。
沖融一脉貫萬彙，物有清氣拂斗魁。
嘉植幾世培其栽，孤芳欲折猶裴回。
此花消得酒百杯，料君恥與紅紫偎。
祇應兩屐磨蒼苔，豪飲豈惜玉山頹。
醉中兩手敲復推，句成不假擊鉢催。
青皇襟量何恢恢，任教殘臘偷春來。
暗香明艷無纖埃，俯視衆植爲陪臺。
紛紛盆盎見古罍，千花錦繡徒成堆。
天然不假冰玉裁，歲歲爲渠青眼開。
和南塘貽林丹巖古風時丹巖館郊外
作者：衛宗武
朝代：宋

丹巖今良士，南塘古當時。
館餐未有適，義圖以助之。
渠渠推轂心，終莫副所思。
遇合各有緣，天只非人爲。
裴回明月枝，乃在海一涯。
一字以拔人，我慚蔡子尼。
遂使文字交，遠邁爲人師。
騷壇不可即，比興安所施。
唱酬懷舊章，絢若辭藻摛。
細玩二君詠，形神坐欲馳。
蹤跡有聚散，情意無盈虧。
非晚即簪盍，寧久成訣離。
停雲思親友，且和淵明詩。
和南塘賦東軒春日即事
作者：衛宗武
朝代：宋

十分春過半，穉綠已侵花。
又見拳抽蕨，相將舌吐茶。
川原美如畫，卉木爛成霞。
紅旆思行樂，黄紬憶放衙。
榆年許憔悴，芳景自紛華。
但有書爲圃，不妨涵聖涯。
和友人新陽韻
作者：衛宗武
朝代：宋

生機天地寧終藏，剝極復反開新陽。
陽明漸進陰濁散，輝光萬象熏佳祥。
不必晷驗度合表，不必風問來何方。
朝廷有道雨暘若，滿家五穀歌穰穰。
占年梅映臘雪瑞，回暖柳拂春晝長。
願君多送錦繡句，爲我一洗冰炭腸。
陽春一曲和蓋寡，媿我蕪陋匪報章。
獨思愁嘆接田里，安得擊壤衢遊康。
和友人秋懷
作者：衛宗武
朝代：宋

林藪髮枯山斂眉，凜秋豈但楚臣悲。
翩翩鶑燕知何往，獵獵鷹鸇正得時。
殘雨曉添衣氣潤，新寒夜厭漏聲遲。
悲風入調須頻奏，妙趣惟應心自知。
和吟友月夜遇風雨不見薄蝕韻
作者：衛宗武
朝代：宋

麟經紀載浩歲月，天家妖祥互分別。
所書薄蝕三十六，獨於黑夜泯無說。
豈以爲陽義所崇，可略者陰辭遂輟。
曩年月蝕無風雨，風雨胡爲爲月設。
三百六旬惟此宵，羞使望舒顔面缺。
第怪飛廉逞怒號，擺撼廣寒枝欲折。
海濤助勢捲地來，萬戶千門一時撤。
天目臲卼秦望摇，奚問區區小丘垤。
明朝揭日出虞淵，疑是天工手親挈。
羣陰散駮世清夷，蛟螭那復爲妖孽。
我欲作詩頌陽明，文思久枯筆屢掣。
但願合璧常光明，年穀順成風雨節。
中秋把酒對嫦娥，處處團圓天下悅。
和唐人惜花韵
作者：衛宗武
朝代：宋

一年最是花時好，花開莫待鶑呼老。
有酒對花勿草草，清唱美人眉淡掃。
一觴一詠要相當，櫂船喚取黄頭郎。
川原紅紫相低昂，載取十里春風香。
和家則堂韻贈高教之北
作者：衛宗武
朝代：宋

別時欠折蘇堤柳，西方美人無恙否。
子卿齧雪十九年，何似生前一杯酒。
麒麟胡可係而羈，要使爲祥在郊藪。
當年誰擅西湖春，公閭遺臭千載後。
但知金屋醉蛾眉，簸弄威權翻覆手。
徒勞吉士遠有行，令人驕驕賦維莠。
君今重整燕薊轅，老子跫然欣得偶。
殷勤爲我問平安，司馬深衣想如舊。
和張石山古風約郊行
作者：衛宗武
朝代：宋

乾坤空闊幾由旬，仁氣坱圠熏爲春。
郊原萬象列綺繡，華哉規令方施行。
舊年與花嘗有約，肯倦携筇并躡屩。
近來時事與花違，一任自開還自落。
此時何地可維舟，難效山陰禊事修。
醉吟有樣猶可法，隨處可留無不留。
欲縱清遊先蠟屐，剩擬一造芝蘭室。
料應紅紫尚餘芳，但媿平章無健筆。
折簡支郎盟在前，期弔野王今幾年。
或行或止若有制，人不自由殊可憐。
轉頭點點飛紅雨，美景良辰那忍負。
大篇短牘重招邀，起往從之其敢後。
但嗟戴笠與乘車，昔騎紫馬今無馿。
榮華消歇與春盡，寵辱不動心如如。
和張石山惜春韻·其一
作者：衛宗武
朝代：宋

天涯芳草路，幾度擬幽尋。
懷古空陳迹，傷春徒苦心。
花殘猶宿蝶，柳暗已藏禽。
天地年來別，一春常是陰。
和張石山惜春韻·其二
作者：衛宗武
朝代：宋

滿眼物華媚，芳辰與意違。
愁多何樂少，昨是豈今非。
轉蕙光風老，流花過雨肥。
春來傳好事，空又送春歸。
和張菊存寄詩二首·其一
作者：衛宗武
朝代：宋

江湖詩價滿，競說弟兄難。
才壓曹劉短，氣凌郊島寒。
騷壇新領袖，上國舊衣冠。
未見詩先得，今人作古看。
和張菊存寄詩二首·其二
作者：衛宗武
朝代：宋

一紙飛雲端，驪珠得所難。
句成春草夢，香带古梅寒。
願見期傾蓋，遠游思整冠。
乘流問陶逕，剩借菊吟看。
和戚秋澗遺詩·其一
作者：衛宗武
朝代：宋

登金步玉信無緣，二十年來喜服田。
肯羨鳴春爲候鳥，自甘飲露作寒蟬。
嗜閒倦舉吟風筆，歎老貧無釣月船。
但得有錢供客醉，絕勝名字掛凌煙。
和戚秋澗遺詩·其二
作者：衛宗武
朝代：宋

欲廢推敲幾歲華，詩葩君至復萌芽。
吟章既富舊成帙，生計無多新載家。
胸著古今書拍塞，墨行真草字橫斜。
年逾八十身方健，高把松喬壽未涯。
和文友催梅
作者：衛宗武
朝代：宋

日昴驗星躔，陽和梅占先。
未教疑雪似，早已奪春妍。
少緩芳蕤放，多令秀句傳。
輸君探山意，日日醉花前。
和新篁韻
作者：衛宗武
朝代：宋

竹君清絕潤於玉，譜牒出自淇之澳。
移根分種置吾廬，纔隔樊牆即家塾。
塾之所有無非書，師友摛文剪其蕪。
此君兒郎趣亦雅，駢頭相過紛鋪舒。
鮮鮮綠色照鄴架，駸駸宗祖可方駕。
鈎章題品得騷翁，倍使新篁長光價。
矛甲鏦鏦看擊雲，未遜六千君子軍。
琅玕一一如椽大，此中更有風月存。
巨細何異公領孫，低昂尤若主承賓。
有賓如君誠可人，西窗六月暑如焚。
會見爲君滌除熱惱來凉薰。
和沾上人韻
作者：衛宗武
朝代：宋

易地開山闢廣居，靜中妙趣契真如。
自憐至老無聞達，拋却儒書讀化書。
和海棠韻
作者：衛宗武
朝代：宋

鬢霧鬟雲襯臉紅，嫣然一笑倚春風。
直疑傾國傾城魄，聚入此花顔色中。
和玉峰春吟
作者：衛宗武
朝代：宋

年來愁似海波深，柏酒明朝試一斟。
那復蘇堤追勝賞，不妨楚澤效狂吟。
金旛曉賜夢何在，紅旆春行步莫尋。
料得宮花仍似舊，應無墮珥與遺簪。
和王總幹韻
作者：衛宗武
朝代：宋

碑銘細讀識前人，貽後無非舊典刑。
宦業傳家守清白，儒科繼祖播芳馨。
縶駒共歎淹場藿，鳴鹿終當歌野芩。
千古斯文應不泯，待將辭藻掞天庭。
和葉幹慶七秩詩
作者：衛宗武
朝代：宋

不圖聞達老何求，久矣甘爲農服疇。
晚歲但知書甲子，希年徒自富春秋。
作朋何敢班耆父，招隠猶堪共釣遊。
寄語紛紛朝市客，狐裘未必似羊裘。
和葉野渡易古銅瓶韻
作者：衛宗武
朝代：宋

此方而彼圓，何異冰與炭。
彼工而此樸，土簋眎玉瓚。
達人以道觀，萬殊等一貫。
我有四耳尊，自謂今之冠。
刻畫盡精微，光澤加璀璨。
流傳知幾年，器不減周漢。
肯使居水湄，敬用如始盥。
殆類古罍洗，盆盎不可亂。
以好易所好，在昔有公案。
張硯晉卿石，坡老詩可按。
于以篤心盟，豈但榮目觀。
緬思古之人，未嘗不三歎。
君家螭文壺，相去未能半。
癡兒厭家雞，咄咄求互換。
四美欲其并，片言爲之贊。
慨然湖海襟，弗以錙銖算。
捷于響斯答，不寶己所玩。
折簡墨未乾，訂金言靡叛。
信云義易利，殆類耕遜畔。
將以舂容篇，溢目珠璣粲。
捧持簪春花，恨無雙玉腕。
凡物各有匹，以時而合散。
干將與莫邪，蛟龍可水斷。
方其埋豐城，雌雄元未判。
神光射斗牛，如烈山以爨。
方冊紀載詳，晉史稽所竄。
一謂歸張華，一謂屬雷煥。
變化復成偶，奔逸不可絆。
嗟予欠義方，所謂亦云謾。
求得既膺銘，負慚尤汗渙。
命之謹所藏，珍重勿褻翫。
子孫其永懷，豈但目前看。
和詠梅·其一
作者：衛宗武
朝代：宋

獨占東風第一籌，孤芳不與衆芳侔。
飄零猶待調金鼎，未逐凡花浪蕊休。
和詠梅·其三
作者：衛宗武
朝代：宋

年前疎秀明於雪，年後芬敷蓊若雲。
有色有香尤耐久，十分春事占三分。
和詠梅·其二
作者：衛宗武
朝代：宋

點檢春工首到梅，枝枝羞澀未全開。
試看詩句相料理，換得清香入夢來。
和詠雪二首·其一
作者：衛宗武
朝代：宋

六出天施巧，時哉更可人。
後庚三日至，來復一陽新。
破白祥開臘，剪紅工勝春。
羊羔金帳飲，宜富不宜貧。
和詠雪二首·其二
作者：衛宗武
朝代：宋

飛霙應冬候，志喜屬詩人。
遠岫千尖沒，寒林一色新。
年豐呈上瑞，天巧占先春。
比屋銀成屋，民貧豈療貧。
和象翁七夕吟
作者：衛宗武
朝代：宋

暗度雙星見者希，那堪霧氣更霏霏。
爲雲爲雨觀如夢，一歲一宵來即歸。
玄鵲有靈勞翼負，素娥含恨減腰圍。
綵樓誤却穿針女，玉宇銀潢欠發揮。
和象翁絕句·其一
作者：衛宗武
朝代：宋

春花色色俱成夢，夏實纍纍結滿枝。
獨有葵榴媚清晝，薰風時度五絃詩。
和象翁絕句·其三
作者：衛宗武
朝代：宋

舟行必水陸行車，此地無桑只種麻。
安得野蠶生活萬，化成絲繭徧家家。
和象翁絕句·其二
作者：衛宗武
朝代：宋

恰好軒窗傍竹開，絕勝舞榭與歌臺。
樅樅甲刃丈夫立，彈壓炎威不敢來。
和象翁絕句·其四
作者：衛宗武
朝代：宋

浮生一夢寄南柯，烏兔雙馳迅若梭。
世事如棋知幾變，捄時無著奈時何。
和象翁雪·其一
作者：衛宗武
朝代：宋

欲把青空一色糊，集先維霰作花疎。
寸餘凝積常年有，尺許堅牢自昔無。
粉陣成圍攢戲蝶，鹽車疑覆失前馿。
新吟便是有聲畫，何必鵝溪寫作圖。
和象翁雪·其二
作者：衛宗武
朝代：宋

剪水天爲農發祥，豈知寒卧欲成僵。
朱門快意酒肉會，墨客馳神詞翰場。
梁苑集中呈賦手，灞橋行處吐詩香。
羊羔茗飲評清濁，相去何殊千丈强。
和趙蓮奧劍
作者：衛宗武
朝代：宋

豈無三尺鐵，巧事犀玉粧。
惟君匣中藏，百鍊侔步光。
小試鋒莫當，崖石中開張。
會須斬姦邪，曄曄神光揚。
未遜古佩刀，公輔誇王祥。
斯物由天成，匪但工之良。
和趙蓮奧琴
作者：衛宗武
朝代：宋

豈無五尺桐，所貯徒百囊。
惟君匣中材，古韻涵混茫。
高山與流水，雅趣深可長。
古人寶清英，今君豈殊揚。
鏘然出金石，振厲如歌商。
毋惜一運軫，冰雪置我腸。
和野渡家園雜興·其一
作者：衛宗武
朝代：宋

幽人非嗜石，適意在嶙峋。
萬形何足多，一卷未爲貧。
山奚必泰華，水奚必海濱。
藏珠川乃媚，韞玉璞足珍。
儻存丘壑意，可障世俗塵。
烟霞從此生，自足怡性真。
和野渡家園雜興·其三
作者：衛宗武
朝代：宋

誰謂野燒生，惡草不須薙。
爲蕭易成叢，滋蔓或布地。
不別小人儔，恐昧前賢意。
舞茵含晴曛，經带摇輕吹。
拂拂來野香，萋萋動幽思。
坐對一庭芳，煮茶消午睡。
和野渡家園雜興·其二
作者：衛宗武
朝代：宋

雅士酷愛竹，無肉饑亦忍。
即之俗自祛，對此酌宜引。
好尚契子猷，題詠邁元稹。
二友獨與交，十客何敢竝。
丈夫意氣豪，少年精爽緊。
春至長子孫，班班森玉筍。
和野渡家園雜興·其四
作者：衛宗武
朝代：宋

綠稠紅欲盡，架竹引酴醾。
葳蕤晴雪艷，汗漫春風枝。
燕鶑相見晚，蜂蝶正忙時。
芳辰似歷塊，樂事猶殘棋。
可憐香骨銷，但有綠鬢垂。
春歸恨難挽，浮絮盈芳池。
和野渡春雪
作者：衛宗武
朝代：宋

天教滕巽互驅馳，令下東皇莫敢違。
雲擘碎綿迷眼界，山遮新黛抹腰圍。
衆芳被虐難爭巧，二麥呈祥不用祈。
片片吹將入簷幕，佳人錯認落梅飛。
和野渡爲青溪賦
作者：衛宗武
朝代：宋

好士不論親與疎，絕甘分少寧求餘。
孔程一見便傾盖，懽如故舊其非歟。
世多奇俊無南北，平昔可曾致佳客。
吾鄉良友無出君，二仲之交猶欠一。
青溪人瑞名聞揚，劍氣上射牛斗光。
淋漓筆下走風雨，其勢浩浩聲浪浪。
雙鵠俱堪儕野鶴，宜與翺翔天地廓。
一爲羈羽一仝巢，羈者飛來慰寥寞。
人生遇合天實爲，遠方朋來從爾思。
但親益友非損友，何間新知與舊知。
吾儕氣臭在投合，有來館粲須延納。
不妨北海常開樽，豈但休源乃施榻。
我家有竹門可款，植此不徒悅俗眼。
批風抹月待嘉賓，絕勝肉食供朝晚。
嵇呂交情雖似漆，千里相遇難再得。
何如耆俊里社仝，時得親薰才學識。
和野渡甲申雪吟·其一
作者：衛宗武
朝代：宋

盈尺爲祥須應占，洪纖著物類形鹽。
幻成列阜鼉城湧，散作千林蝶陣粘。
清友不妨添玉骨，蒼官俄怪變銀髯。
祇憐歲歲催人老，染盡華顛亦可嫌。
和野渡甲申雪吟·其二
作者：衛宗武
朝代：宋

三白先春花尺圍，玄冥喜不遜伊耆。
蓋深巖穴獸無迹，凍合林園鳥不飛。
金帳從教資侈泰，銀城未必可憑依。
卷懷經濟姑藏密，閉戶高眠未必非。
和野渡詠梅
作者：衛宗武
朝代：宋

傍宅林園巧，亭垂剪剪茅。
雪香藏冷艷，月影浸疎梢。
桃李陪臺等，松筠道義交。
巡簷頻索笑，應不厭推敲。
和野渡賦雙竹松梅古風
作者：衛宗武
朝代：宋

挺然昂霄蟠澗阿，彼美松者非凡槎。
千林摇落乃孤秀，舞春楊柳徒傞傞。
翛然照水溪一涯，彼美梅者非凡葩。
冰姿皎潔抱清獨，漫山桃李徒繁華。
昔人品題信不苟，每以此木配此花。
伊誰挈置小盆盎，高標盤曲良可嗟。
然雖矯揉失真性，幽香貞色仍堪誇。
况分瑞竹與鼎立，歲寒之侶何以加。
竹尤挺特過二者，逸鞭吐秀如蘭芽。
兩枝撐出露頭角，一類襁褓髻未丫。
於中此更拔其萃，似覺小異如孟嘉。
會從尺寸達尋丈，摩拂穹漢生雲霞。
可親雅與書帙稱，相對慎勿肉食奢。
君之取友莫此尚，此友寧久留君家。
須知調鼎待佳實，豈但水影誇橫斜。
須知大才作隆棟，豈但古幹森虬蛇。
虛心勁節豈無用，寧在楚楚儀容佳。
爲龍致雨行矣神，變化轟雷掣電與世驅姦邪。
和野渡雪消二律·其一
作者：衛宗武
朝代：宋

雪晴吟弄句仍佳，滿紙鮫珠屢拜嘉。
刻玉林林空楮葉，沾泥處處失楊花。
消成滴瀝原歸舊，潤入根荄生有涯。
賸洗缾罌儲此水，待驅炎暑煮春茶。
和野渡雪消二律·其二
作者：衛宗武
朝代：宋

可親餘暇復奚爲，雪霽何妨剩賦詩。
應怪玉峰還翳薈，更憐銀屋變茅茨。
結成冰筍方連夜，散作簷花特頃時。
物物要知須返本，冰仍歸水更何疑。
和陸象翁以梅配竹
作者：衛宗武
朝代：宋

駢頭始生爲籜龍，森然而立列羣玉。
琮琤有韻天籟鳴，蓊鬰成陰雲氣簇。
楚楚少年來自河，猗猗君子瞻彼澳。
其實曾致雛鵷來，其枝可留棲鳳宿。
月香水影猶更奇，彈壓春花千萬屬。
羞爲西子事塗抹，喜作道韞淡粧束。
不居驛路即溪橋，好傍巖腰與山腹。
謂宜作妃以相從，雅韵幽姿俱不俗。
此君何以待美人，翠帷重重富羅縠。
美人何以奉此君，碎玉明珠不論斛。
於中更有無價香，迥勝龍涎與麝馥。
此君挺特氣不凡，美人窈窕姿尤淑。
執柯者友秦大夫，不煩月老繩紆足。
且善爲醪以合歡，味過蒲萄及醽醁。
梅之所見乃不然，謂恐爲人所指目。
從來潔白不可溷，每鄙仙人華萼綠。
彼固無慊爲丈夫，予寧屈體而雌伏。
不如仍作歲寒交，永爲貞女甘幽獨。
和雪吟
作者：衛宗武
朝代：宋

庖無美炙惟野䔩，爨無積薪用勞軸。
夜半烹酒和雪吞，賸喜吾廬銀作屋。
須臾清氣散入脾，不覺吟肩樓聳玉。
映書更宜剔魚蠹，擁被那肯作龜縮。
飽看衮衮來玉塵，搥璧斷圭隨所觸。
地凝瑞氣盈欲尺，水剪飛霙出猶六。
化工纖巧妙無倫，春卉秋葩總成僕。
最欣歲歲爲農祥，散作陽和徧雲谷。
去年一白兆年豐，幸爲民力舒窮蹙。
今年將見臘前三，欲爲民生洗荼毒。
不思金帳飲羊羔，不思朱門厭酒肉。
目前多幸苟全生，稍得伸眉猶勝哭。
可憐赤子寒欲僵，生理不遺升斗蓄。
憂時老杜徒詠嗟，破廬凍死寧令獨。
閉門猶喜得高眠，絕勝魯公書食粥。
和青溪山行
作者：衛宗武
朝代：宋

北崦共幽尋，森森萬綠新。
柳陰停雨棹，柏逕岸風巾。
幸有寬閒野，堪娛老病身。
祇憐人事異，滄海亦揚塵。
和黄山秋吟
作者：衛宗武
朝代：宋

有山靜而秀，有水清且漪。
風霜空宿翳，草木含幽姿。
和黄山秋吟·其一
作者：衛宗武
朝代：宋

錚然梧葉響敲風，凉月疎星秋正中。
萬頃水花渾老盡，一簪醉日倚殘紅。
和黄山秋吟·其三
作者：衛宗武
朝代：宋

瀟瀟清思浩無涯，紅蓼灘頭屋數家。
小艇尋秋緣葦去，紛紛雪絮訝楊花。
和黄山秋吟·其二
作者：衛宗武
朝代：宋

珠露瀼瀼金作風，秋聲凄怨入焦桐。
駸駸碧樹霜痕染，那復宮題葉上紅。